text:
THUTO 23
Kolobetso e Botlhokwa Thata
Jesu o ile a re Bakeresete ba tshwanetse go kolobediwa. (Bala Mathaio 28:19, 20.) Mme gone, kolobetso ke eng? Fa motho a batla go kolobediwa o tshwanetse go dira eng?
1. Kolobetso ke eng?
Lefoko “kolobetsa” le tswa mo lefokong la Segerika le le kayang “go ina” mo metsing. Fa Jesu a ne a kolobediwa, o ile a tsenngwa mo Nokeng ya Joredane, mme go tswa foo, “a tswa mo metsing.” (Mareko 1:9, 10) Ka tsela e e tshwanang, fa Bakeresete ba boammaaruri ba kolobediwa, mmele wa bone otlhe o tshwanetse go tsenngwa mo metsing.
2. Kolobetso e kaya eng?
Fa motho a kolobediwa, o bontsha gore o ineetse mo go Jehofa Modimo. Mme gone, motho o ineela jang? Pele a kolobediwa, o rapela Jehofa a mmolelela gore o batla go mo direla botshelo jwa gagwe jotlhe. O solofetsa Jehofa gore o tla obamela ene fela e bile o tla dira gore thato ya gagwe e tle pele mo botshelong jwa gagwe. O a ‘iitatola a bo a latela’ dithuto tsa ga Jesu le sekao sa gagwe. (Mathaio 16:24) Fa a ineetse a bo a kolobediwa, o kgona go nna tsala ya ga Jehofa le badumedimmogo le ene.
3. O tshwanetse go dira eng fa o batla go kolobediwa?
Pele o kolobediwa, go botlhokwa gore o ithute ka Jehofa le gore o nne le tumelo mo go ene. (Bala Bahebera 11:6.) Fa tumelo ya gago le kitso ya gago di ntse di gola, o tla rata Jehofa le go feta. Go tswa foo, o tla batla go bolelela ba bangwe ka ene le go tshela ka melao ya gagwe. (2 Timotheo 4:2; 1 Johane 5:3) Fa o tshela ka tsela e e “itumedisang Jehofa,” o ka nna wa batla go ineela mo go ene o bo o kolobediwa.—Bakolosa 1:9, 10. *
ITHUTE MO GO OKETSEGILENG
Bona gore re ka ithuta eng mo tseleng e Jesu a kolobeditsweng ka yone, le gore motho a ka dira eng fa a batla go kolobediwa.
4. Re ka ithuta mo kolobetsong ya ga Jesu
Bala Mathaio 3:13-17 gore o ithute mo go oketsegileng ka kolobetso ya ga Jesu. Go tswa foo, lo bo lo tlotla ka dipotso tseno:
A Jesu e ne e le losea fa a kolobediwa?
Jesu o ile a kolobediwa jang? A o ile a kgatšhiwa fela ka metsi?
Jesu o ile a simolola go dira tiro e Modimo a mo neileng yone fa a sena go kolobediwa. Bala Luke 3:21-23 le Johane 6:38, lo bo lo tlotla ka potso eno:
Fa Jesu a sena go kolobediwa, ke tiro efe e e neng e le botlhokwa thata mo botshelong jwa gagwe?
5. O ka kgona go kolobediwa
Gongwe o ka tswa o tshoga fa o akanya ka go ineela le go kolobediwa. Mme fa nako e ntse e tsamaya, o ka fenya maikutlo ao o bo o dira tshwetso ya go kolobediwa. Fa o batla go bona bangwe ba ba ileng ba fenya maikutlo ao, tshameka BIDIO eno.
Bala Johane 17:3 le Jakobe 1:5, lo bo lo tlotla ka potso eno:
Ke eng se se ka thusang motho gore a tshwanelege go kolobediwa?
Re ineela mo go Jehofa ka go mo rapela, re mmolelela gore re batla go mo direla botshelo jotlhe
Fa re kolobediwa, re bontsha batho gore re ineetse mo go Jehofa
6. Fa o kolobediwa o nna karolo ya lelapa la ga Jehofa
Fa o kolobediwa, o nna karolo ya lelapa la Basupi ba ga Jehofa ba ba mo lefatsheng lotlhe. Le fa gone re tswa mo mafelong a a farologaneng e bile re godile ka ditsela tse di farologaneng, re dumela dithuto tse di tshwanang e bile re tshela ka melao e e mo Baebeleng. Bala Pesalema 25:14 le 1 Petere 2:17, lo bo lo tlotla ka potso eno:
Kolobetso e ama jang botsala jwa motho le Jehofa le Bakeresetemmogo le ene?
BATHO BANGWE BA RE: “Ga ke ise ke siamele go kolobediwa.”
Fa e le gore o ikutlwa jalo, a o akanya gore go kolobediwa ke selo se se molemo?
O ITHUTILE ENG?
Jesu o ile a re Bakeresete ba tshwanetse go kolobediwa. Fa motho a batla go kolobediwa, o tshwanetse go nna le tumelo mo go Jehofa, a tshele ka melao ya gagwe e bile a ineele mo go ene.
Poeletso
Kolobetso ke eng, mme goreng e le botlhokwa?
Go ineela le go kolobediwa go kaya eng?
Ke eng se o tlhokang go se dira gore o kolobediwe?
DINTLHA TSE DINGWE
Ithute gore kolobetso ke eng.
Bona gore motho a ka dira eng gore a tshwanelege go kolobediwa.
“Go Rata Jehofa go Tla go Tlhotlheletsa Gore o Kolobediwe” (Tora ya Tebelo, March 2020)
Utlwa gore monna mongwe o ile a tlhotlhelediwa ke eng gore a dire tshwetso ya go kolobediwa.
“Ba ne ba Batla Gore ke Iponele Boammaaruri” (Tora ya Tebelo, February 1, 2013)
Bona gore ke eng fa go kolobediwa go le botlhokwa, le gore o ka ipaakanyetsa jang go kolobediwa.
“A ke Kolobediwe?” (Dipotso Tse Basha ba di Botsang—Dikarabo Tse di Nang le Tharabololo, Bolumo 2, kgaolo 37)
^ ser. 9 Fa motho a ne a kolobeditswe kwa kerekeng ya gagwe ya pele, o tshwanetse go kolobediwa gape. Goreng? Ka gonne kereke eo e ne e sa mo rute boammaaruri jo bo mo Baebeleng.—Bona Ditiro 19:1-5 le Thuto 13.


c: text/html

text:
“Seno se tla tsaya lobaka lo lo kae, Jehofa?” (11-13)
6 Mo ngwageng o Kgosi Usia a suleng ka one,+ ke ne ka bona Jehofa a ntse mo setulong sa bogosi se se kwa godimo e bile se tsholetsegile,+ mme dintlha tsa seaparo sa gagwe di ne di tletse mo tempeleng.2 Boserafe ba ne ba eme kwa godimo ga gagwe; mongwe le mongwe wa bone o ne a na le diphuka di le thataro. Mongwe le mongwe o ne a ikhurumeditse sefatlhego ka diphuka tse pedi mme a ikhurumeditse dinao ka diphuka tse pedi, e bile mongwe le mongwe wa bone o ne a fofa ka tse pedi.3 Mme yo mongwe o ne a goa morago ga yo mongwe a re:“O boitshepo, o boitshepo, o boitshepo Jehofa wa masomosomo.+Lefatshe lotlhe le tletse kgalalelo ya gagwe.”4 Mme ditshitswana tsa dikgoro di ne tsa roroma ka ntlha ya modumo wa go tlhaeletsa ga bone,* mme ntlo e ne ya tlala mosi.+5 Foo ke ne ka re: “Ijoo! Go ile fela jalo ka nna!Ruri ke tlile go swa!*Ka gonne mafoko a a tswang mo molomong wa me ga a phepa,E bile ke tshela le batho ba mafoko a bone a seng phepa;+Gonne matlho a me a bone Kgosi, e bong Jehofa wa masomosomo ka boene.”6 Ka yone nako eo, mongwe wa boserafe o ne a fofela kwa go nna, mme mo seatleng sa gagwe go ne go na le legala le le tukang+ le a neng a le ntshitse ka tang mo sebesong.+7 O ne a kgoma molomo wa me a bo a re:“Ke kgomile molomo wa gago ka seno.Molato wa gago o phimotswe,Le boleo jwa gago bo itshwaretswe.”*8 Go tswa foo, ke ne ka utlwa lentswe la ga Jehofa le re: “Ke tla roma mang, mme ke mang yo o tla re elang?”+ Ke ne ka re: “Ke fano! Roma nna!”+9 Mme o ne a nthaya a re: “Tsamaya, mme o reye batho bano o re:‘Lo tla utlwa gangwe le gape,Mme ga lo kitla lo tlhaloganya;Lo tla bona gangwe le gape,Mme ga lo kitla lo nna le kitso epe.’+10 Thatafatsa pelo ya batho bano,+Thiba ditsebe tsa bone,+O bo o ngaparaganye matlho a bone,Gore ba se ka ba bonaE bile ba se ka ba utlwa,Gore pelo ya bone e se ka ya tlhaloganyaE bile ba se ka ba boela mo go nna mme ba fodisiwa.”+11 Foo ke ne ka re: “Seno se tla tsaya lobaka lo lo kae, Jehofa?” Mme o ne a re:“Go fitlha metse e thubagana e nna marope, e sala e se na banni,Le matlo a sala a se na batho,Le naga e senngwa e bo e kgakgabala;+12 Go fitlha Jehofa a tlosa batho a ba isa kgakala+Le go kgakgabala ga lefatshe go nna maswe thata.13 “Le fa go ntse jalo, go tla bo go sa ntse go na le batho ba le mmalwa* mo go lone, mme le tla fisiwa gape, jaaka setlhare se segolo le jaaka setlhare sa moakere,* tse e reng fa di sena go rengwa go sale sesana; losika lo lo boitshepo e tla nna sesana sa lone.”

robotstxt: allowed

filter: keep


text:
THUTO 03
A o Ka Dumela se Baebele e se Buang?
Baebele e solofetsa dilo di le dintsi e bile e na le dikgakololo di le dintsi. O ka tswa o eletsa go itse se e se rutang, mme gape o ka tswa o na le dipelaelo ka yone. A o ka tshepa ditsholofetso le dikgakololo tse di tswang mo bukeng eno ya bogologolo? A tota se Baebele e se buang se ka re tswela mosola gone jaanong e bile a re ka dumela se e se buang ka bokamoso? Batho ba le dimilione bone ba a dumela. A re bone gore a le wena o ka dumela se e se buang.
1. A tota dilo tse di mo Baebeleng di boammaaruri?
Baebele e a re e na le “mafoko a boamaaruri a a nepileng.” (Moreri 12:10) E bua ka ditiragalo tsa mmatota tse di neng di dirwa ke batho ba mmatota. (Bala Luke 1:3; 3:1, 2.) Baitsehisitori le baithutamarope ba bone bosupi jo bo tlhomamisang gore matlha mangwe, batho, mafelo le ditiragalo tse di tlhalosiwang mo Baebeleng di boammaaruri.
2. Goreng re ka re Baebele e ka re thusa le fa gone e le buka ya bogologolo?
Gantsi Baebele e umaka dilo tse batho ba neng ba sa di itse ka nako ya fa e ne e kwalwa. Ka sekai, e bua ka dilo tsa saense. Batho ba le bantsi ba ne ba sa dumele dilo tseo fa e ne e kwala. Le fa go ntse jalo, gone jaanong saense e tlhomamisa gore se Baebele e se buang se boammaaruri. Dilo tse e di buang “ka metlha di ka ikanngwa, gone jaanong le ka bosakhutleng.”—Pesalema 111:8.
3. Goreng re ka dumela se Baebele e se buang ka bokamoso?
Baebele e na le boporofeti * jo bo buang ka “dilo tse di iseng di dirwe.” (Isaia 46:10) Dilo di le dintsi tse e neng ya di bolelela pele di ne tsa diragala. Le dilo tse di diregang gone jaanong mo lefatsheng, e sa le e di boleletse pele. Mo thutong eno, re tlile go tlotla ka boporofeti bongwe jo bo mo Baebeleng. Tsela e bo leng boammaaruri ka yone, e a kgatlha.
ITHUTE MO GO OKETSEGILENG
Ithute gore saense e dumalana jang le se Baebele e se rutang, mme o dire dipatlisiso ka boporofeti bongwe jo bo kgatlhang jo bo mo Baebeleng.
4. Saense e dumalana le Baebele
Bogologolo batho ba le bantsi ba ne ba dumela gore lefatshe le tshegeditswe ke sengwe. Tshameka BIDIO eno.
Bona se se kwadilweng mo bukeng ya Jobe dingwaga di ka nna 3 500 tse di fetileng. Bala Jobe 26:7, lo bo lo tlotla ka potso eno:
-
Goreng kgang ya gore lefatshe le lepeletse “mo go se nang sepe” e gakgamatsa?
Dingwaga di ka nna 200 tse di fetileng, ke gone batho ba neng ba simolola go tlhaloganya sentle gore go tla jang gore pula e ne. Mme gone, bona se Baebele e ileng ya se bua dingwaga di ka nna 3 500 tse di fetileng. Bala Jobe 36:27, 28, lo bo lo tlotla ka dipotso tseno:
-
Ke eng se se go kgatlhang ka tlhaloso eno e e motlhofo ya gore go tla jang gore pula e ne?
-
A ditemana tse o fetsang go di bala di dira gore o dumele Baebele?
5. Baebele e ne ya bolelela pele ditiragalo tsa botlhokwa
Bala Isaia 44:27–45:2, lo bo lo tlotla ka potso eno:
-
Ke dintlha dife tse Baebele e ileng ya di bolelela pele dingwaga di le 200 pele Babelona e senngwa?
Hisitori e bontsha gore Kgosi Kurose wa Peresia le masole a gagwe, ba ne ba fenya motse wa Babelona dingwaga di ka nna 540 pele Jesu a tsholwa. Ba ne ba faposa metsi a noka e e neng e sireleditse motse wa Babelona. Ba ne ba fitlhela dikgoro tsa motse oo di sa tswalwa, mme ba ne ba o fenya ntle le go lwa. Gompieno, morago ga dingwaga di feta 2 500, Babelona e sa ntse e le marope fela. Jaanong utlwa se Baebele e neng ya se bolelela pele ka kgang eo.
Bala Isaia 13:19, 20, lo bo lo tlotla ka potso eno:
-
Boporofeti jono bo ile jwa diragadiwa jang?
6. Baebele e sa le e boleletse pele dilo tse di diregang gone jaanong
Baebele e a re re tshela mo “malatsing a bofelo.” (2 Timotheo 3:1) Bona gore Baebele e ile ya bolelela pele eng ka malatsi a bofelo.
Bala Mathaio 24:6, 7, lo bo lo tlotla ka potso eno:
-
Baebele e ne ya re go tla direga eng mo malatsing a bofelo?
Bala 2 Timotheo 3:1-5, lo bo lo tlotla ka dipotso tseno:
-
Baebele e ile ya tlhalosa gore batho ba tla nna jang mo malatsing a bofelo?
-
Ke mekgwa efe e e tlhalosiwang fano e o e bonang?
BATHO BANGWE BA RE: “Baebele ke buka ya ditlhamane.”
-
Ke eng se se go tlhatswang pelo gore re ka dumela Baebele?
O ITHUTILE ENG?
Hisitori, saense le boporofeti jo bo diragadiwang di bontsha gore o ka dumela Baebele.
Poeletso
-
A tota dilo tse di mo Baebeleng di boammaaruri?
-
Ke dilo dife tse saense e dumalanang le Baebele mo go tsone?
-
A o akanya gore Baebele e kgona go bolelela pele se se tla diragalang mo nakong e e tlang? Goreng o akanya jalo?
DINTLHA TSE DINGWE
A go na le diphoso dingwe tse Baebele e neng ya di dira fa e bua ka dilo dingwe tsa saense?
“A Saense e Dumalana le Baebele?” (Setlhogo se se mo website)
Ke dintlha dife tse di boammaaruri tse Baebele e di buang ka “malatsi a bofelo”?
“Dipolelelopele Tse 6 Tsa Baebele Tse o Di Bonang di Diragadiwa” (Tora ya Tebelo, May 1, 2011)
Ithute gore boporofeti jo bo buang ka Mmusomogolo wa Gerika bo ne jwa diragadiwa jang.
Bona gore boporofeti jwa Baebele bo ile jwa fetola jang tsela e monna mongwe a neng a leba Baebele ka yone.
“Ke ne Ke sa Dumele Gore Modimo o Teng” (Tora ya Tebelo No. 5 2017)
^ ser. 9 Boporofeti ke melaetsa e e tswang kwa Modimong e e buang ka dilo tse di tla diregang mo nakong e e tlang.


text:
Read in English
Bokaelo jwa Dipuo jwa NWU ke karolo ya ditirelo tsa kemonokeng e e fanang ka mefuta ya ditirelo tsa dipuo mo Yunibesiting: ditogamaano tsa dipuo (maikemisetso le tlhomelo), go fetola, go toloka, go okamela makwalo, go gakolola ka ga dipuo, le go tlhokomela dipuo. Godimo ga moo, Bokaelo bo dira patlisiso mo go ka tlhokegang teng mo ditirelong tsa teng.
Ditirelo tsa rona di fiwa dikarolo tsa yunibesiti tsa kemonokeng le gape tsa go ruta le go ithuta le ditikologo tse dingwe tsa botshelo jwa moithuti. Gape re tsaya karolo go tlhofofatsa tiriso ya dipuo, thata go toloka mo setšhabeng.
Maikemisetso a rona a mofuta ka nosi
Ka go lebagana le maikemisetso a rona a bopuontsi, re leka go oketsa maemo a akatemi a dipuo tsa Aforika tse di bonalang thata mo ditikologong tsa dikhamphase tsa rona mme thata tse ke Setswana le Sesotho. Re dira se gape mme re tswelela le go tshegetsa Seesimane le Seaforikanse tse gone jaanong di leng dipuo tsa dithuto. Maikemisetso a rona a bopuontsi ka jalo ke popego ya koketso, mo re oketsang dipuo tsa go ruta mo godimo ga tse ka tlwaelo di ntseng di le teng mme di dirisiwa mo dikhamphaseng tsa rona.
Go kgona go fitlhelela maikaelelo a a bopuontsi, re tla dirisa metswedi yotlhe ya dipuo e e leng teng go dirisiwa ke badirammogo le baithuti, ba bone ba nnang le dipuo tse di farologaneng tse ba tlang ka tsone. Maikaelelo a ga bofelo ke gore re fitlhelela ka bobedi, go oketsa botseno mo NWU le go tokafatsa go ruta le go ithuta.
Se re ka se fitlhelela ka go oketsa maitemogelo a moithuti, mme go akaretswa kamogelo ya puo e nngwe kgotsa e nngwe e baithuti kgotsa batlhatlheledi ba tlang ka yone mo Yunibesiting.
Go ka netefatsa se re tla tswelela go dirisa mekgwa e e latelang ya go ruta: puo e le nngwe (Seesimane, Seaforikanse le Sesotho), dipuo tse di bapileng, dipuo tse pedi mmogo le go toloka mo dithutong. Gape re tla dirisa le mokgwa wa bopuontsimmogo mo phaposing go tloga ka 2020. Go tlhofofatsa dipuo go tlabo go diriwa ka mekgwa e e farologaneng, mo go akaretsang metswedi ya dikaedi tsa go ithuta ka bopuontsi le go tlhofofatsa ga bopuontsi ke balekane, go toloka mo dithutong , dibidio tsa bopuontsi tsa dithuto le tsa batlhatlheledi le ka mekgwa e mengwe ya thekenoloji.
Maikaelelo a rona a bofelo
Kwa bofelong badirammogo ba rona ba tla kgona go dira ka mokgwa wa bopuontsi go feta le fa baithuti ba rona ba kgontshiwa go kgona le go tlhaloganya le go tshola diteng tsa go rutwa le go ithuta botoka go feta - mme ba kgona go dira jalo ka go dirisa palo ya dipuo. Ka jalo ba tlabo bo baakantswe go feta go kgona go direla mo tikologong ya tiro ya bopuontsi.
Kaedi ya Mekgwa ya NWU
Ikgolaganye le rona
Johan Blaauw (Director)
+27 (0)18 299 4700
Johan Zerwick (Ombudsperson)
+27 (0)18 299 4704
Basil Rabie (Educational interpreting matters)
+27 (0)18 299 2756


text:
KGAOLO 8
Bogosi Jwa Modimo ke Eng?
1. Ke thapelo efe e re tlileng go bua ka yone?
BATHO ba le bantsi ba itse Thapelo ya Morena. Ke yone e Jesu a neng a e dirisa go ruta balatedi ba gagwe se ba tshwanetseng go se rapelela. Jesu o ne a rapelela eng? Mme ke eng fa thapelo eo e le botlhokwa thata mo go rona?
2. Ke dilo dife tse tharo tse Jesu a neng a re re di rapelele?
2 Jesu o ne a re: “Ka jalo, lo rapele ka tsela eno: ‘Rraarona yo o kwa magodimong, a leina la gago le itshepisiwe. A bogosi jwa gago bo tle. A thato ya gago e diragale le mo lefatsheng, jaaka kwa legodimong.’” (Bala Mathaio 6:9-13.) Ke eng fa Jesu a ne a re re rapelele dilo tseno tse tharo?—Bona Ntlha e e Kwa Bofelong ya 20.
3. Re tlile go ithuta eng ka Bogosi Jwa Modimo?
3 Re ithutile gore leina la Modimo ke Jehofa. Mme re ithutile gore boikaelelo jwa Modimo ke eng ka batho le ka lefatshe. Jesu o ne a kaya eng fa a ne a re: “A bogosi jwa gago bo tle”? Re tlile go ithuta gore Bogosi Jwa Modimo ke eng, gore bo tla dira eng le kafa bo tla itshepisang leina la Modimo ka gone.
BOGOSI JWA MODIMO KE ENG?
4. Bogosi Jwa Modimo ke eng mme Kgosi ya jone ke mang?
4 Jehofa o ne a tlhoma puso kwa legodimong mme a tlhopha Jesu gore e nne Kgosi ya yone. Baebele e bitsa puso eo e re ke Bogosi Jwa Modimo. Jesu ke “Kgosi ya ba ba busang e le dikgosi le Morena wa ba ba busang e le barena.” (1 Timotheo 6:15) Jesu o kgona go dira dilo tse go se nang mmusi ope yo o ka di dirang e bile maatla a gagwe a feta a babusi botlhe ba lefatshe ba kopantswe.
5. Bogosi Jwa Modimo bo busa bo le kwa kae? Bo tla busa eng?
5 Malatsi a le 40 fa Jesu a sena go tsosiwa, o ne a boela kwa legodimong. Fa nako e ntse e ya, Jehofa o ne a mo dira Kgosi ya Bogosi joo. (Ditiro 2:33) Puso ya Modimo e tla busa lefatshe go tswa kwa legodimong. (Tshenolo 11:15) Ke ka moo Baebele e bitsang Bogosi Jwa Modimo e re ke bogosi “jwa selegodimo.”—2 Timotheo 4:18.
6, 7. Jesu o farologane jang le dikgosi tse dingwe?
6 Baebele ya re Jesu ke Kgosi e kgolo go di feta tsotlhe ka gonne ke “ene a le esi yo o nang le bosasweng.” (1 Timotheo 6:16) Dikgosi tsotlhe di feleletsa di sule mme Jesu ene ga a kitla a swa. Dilo tse di molemo tse Jesu a tla re direlang tsone di tla nnela ruri.
7 Baebele e ne ya porofeta gore Jesu o tla nna Kgosi e e sa tlhaoleng batho e bile e le kutlwelobotlhoko. Ya re: “Moya wa ga Jehofa o tla nna mo go ene, moya wa botlhale le wa go tlhaloganya, moya wa kgakololo le wa thata, moya wa kitso le wa go boifa Jehofa; mme o tla ipelela go boifa Jehofa. Mme ga a kitla a atlhola go ya ka sepe fela se a se bonang ka matlho, le fa e le go kgalemela go ya fela ka se a se utlwileng ka ditsebe. O tla atlhola batho ba maemo a a kwa tlase ka tshiamo.” (Isaia 11:2-4) A o ka rata go busiwa ke kgosi e e ntseng jalo?
8. Re itse jang gore Jesu ga a tle go busa a le nosi?
8 Go na le batho ba Modimo a ileng a ba tlhopha gore ba ye go busa le Jesu kwa legodimong. Ka sekai, moaposetoloi Paulo o ne a raya Timotheo a re: “Fa re tswelela re itshoka, gape re tla busa mmogo jaaka dikgosi.” (2 Timotheo 2:12) Ke batho ba le kae ba ba tla busang le Jesu?
9. Jesu o tla busa le batho ba le kae? Modimo o simolotse leng go ba tlhopha?
9 Mo Kgaolo 7, re ithutile gore Johane o ne a bona Jesu e le Kgosi kwa legodimong a na le dikgosi tse dingwe di le 144 000. Batho bano ba ba 144 000 ke bomang? Johane a re “ba kwadilwe leina la [ga Jesu] le leina la ga Rraagwe mo diphatleng tsa bone.” Gape a re: “Bano ke bone ba ba nnang ba sala Kwana [e leng Jesu] morago go sa kgathalesege gore o ya kae. Bano ba ne ba rekwa mo bathong.” (Bala Tshenolo 14:1, 4.) Bakeresete bano ba ba 144 000 ba Modimo a ba tlhophileng go “busa lefatshe e le dikgosi,” ba a ikanyega. Fa ba swa, ba tsosiwa go ya go tshela kwa legodimong. (Tshenolo 5:10) Jehofa o ne a simolola go tlhopha Bakeresete ba ba 144 000 go tloga fa e sa le ka nako ya baaposetoloi.
10. Puso ya ga Jesu le ba ba 144 000 e bontsha jang gore Jehofa o a re rata?
10 Jehofa o re kgathalela thata jaana mo a ileng a rulaganya gore go nne le batho ba ba tla yang go busa le Jesu. Jesu o tla re busa sentle ka gonne o a re tlhaloganya. Le ene o kile a boga fa a ne a le mo lefatsheng. Paulo a re Jesu o tlhaloganya kafa re ikutlwang ka teng e bile “ga se yo o ka se kang a re utlwela botlhoko ka makoa a rona, mme ke yo o lekilweng ka ditsela tsotlhe jaaka rona.” (Bahebera 4:15; 5:8) Bakeresete ba ba 144 000 le bone ba kile ba lebana le mathata a re lebanang le one. Re ka tlhomamisega gore Jesu mmogo le ba ba 144 000 ba tla tlhaloganya kafa re ikutlwang ka teng le mathata a re tshwanelwang ke go lebana le one.
BOGOSI JWA MODIMO BO TLA DIRA ENG?
11. Ke eng fa Jesu a ne a ruta balatedi ba gagwe go rapelela gore thato ya Modimo e dirwe kwa legodimong?
11 Jesu o ne a ruta balatedi ba gagwe gore ba rapelele gore thato ya Modimo e dirwe kwa legodimong. Ka ntlha yang? Re ithutile mo Kgaolo 3 gore Satane Diabolo o ne a tsuologela Jehofa. Jehofa o ne a letla gore ene le baengele ba ba bosula kgotsa madimona ba nne lobakanyana kwa legodimong. Ka jalo, ga se botlhe kwa legodimong ba ba neng ba dira thato ya Modimo. O tla ithuta mo gontsi ka Satane le madimona mo Kgaolo 10.
12. Tshenolo 12:10 e bua ka ditiragalo dife tse pedi tsa botlhokwa?
12 Baebele ya re fa Jesu a sena go nna Kgosi ya Bogosi Jwa Modimo, o tla lwantsha Satane. (Bala Tshenolo 12:7-10.) Temana 10 e tlhalosa ditiragalo tse pedi tsa botlhokwa. Jesu o simolola go busa e le Kgosi ya Bogosi Jwa Modimo mme Satane o latlhelwa mo lefatsheng. Re tla ithuta mo dikgaolong tse di latelang ka ditiragalo tseno mme re tla lemoga gore di setse di diragetse.
13. Go ne ga direga eng kwa legodimong fa Satane a sena go latlhelwa mo lefatsheng?
13 Baebele e umaka boitumelo jo bo neng jwa nna gone fa Satane le madimona a gagwe ba sena go latlhelwa mo lefatsheng. Ya re: “Itumeleng, lona magodimo le lona ba lo agileng mo go one!” (Tshenolo 12:12) Gone jaanong go rena kagiso le kutlwano kwa legodimong ka gonne mongwe le mongwe o dira thato ya Modimo.
14. Maemo a lefatshe a ntse jang fa e sa le Satane a latlhelwa mo go lone?
14 Maemo a a mo lefatsheng ga a tshwane le a kwa legodimong. Batho ba diragalelwa ke dilo tse di bosula “ka gonne Diabolo o fologetse [mo lefatsheng], a le bogale jo bogolo, ka a itse gore o na le lobaka lo lokhutshwane lwa nako.” (Tshenolo 12:12) Satane o tuka malakabe. O ntshitswe kwa legodimong e bile o a itse gore mo nakong e e sa fediseng pelo o tlile go senngwa. O dira se a ka se kgonang go baka tlhakatlhakano mo lefatsheng.
15. Modimo o ikaeletse go dira eng ka lefatshe?
15 Modimo ga a ise a fetole se a ikaeletseng go se dira ka lefatshe. O sa ntse a batla gore batho ba ba se nang boleo ba tshele mo go lone ka bosakhutleng. (Pesalema 37:29) Bogosi Jwa Modimo bo tla dira seno jang?
16, 17. Daniele 2:44 ya reng ka Bogosi Jwa Modimo?
16 Baebele e ne ya porofeta jaana mo go Daniele 2:44: “Mme mo metlheng ya dikgosi tseo Modimo wa legodimo o tla tlhoma bogosi jo bo se kitlang bo senngwa le ka motlha. Mme bogosi joo ga bo kitla bo fetisediwa mo bathong bape ba bangwe. Bo tla thubaganya bo fedisa magosi ano otlhe, mme bo tla ema ka bosakhutleng.” Boporofeti jono bo re ruta eng ka Bogosi Jwa Modimo?
17 Sa ntlha, bo re ruta gore Bogosi Jwa Modimo bo tla simolola go busa “mo metlheng ya dikgosi tseo.” Seno se raya gore go tla bo go sa ntse go na le dipuso tse dingwe mo lefatsheng fa Bogosi joo bo simolola go busa. Sa bobedi, boporofeti joo bo re ruta gore Bogosi Jwa Modimo bo tla busa ka bosakhutleng mme ga go kitla go nna le puso e nngwe e e busang. Sa boraro, go tla runya ntwa magareng ga Bogosi Jwa Modimo le dipuso tsa lefatshe leno. Bogosi Jwa Modimo bo tla fenya mme e tla nna jone fela bo busang lefatshe lotlhe. Mme batho ba tla busiwa ke puso e e di gaisang tsotlhe.
18. Ntwa ya makgaolakgang magareng ga Bogosi Jwa Modimo le dipuso tsa lefatshe e bidiwa eng?
18 Bogosi Jwa Modimo bo tla fitlhelela seno jang? Pele ga ntwa ya makgaolakgang e e bidiwang Haramagedona, madimona a tla tsietsa ‘dikgosi tsa lefatshe lotlhe le le nang le banni, go ya go di phuthela kwa ntweng ya letsatsi le legolo la Modimo Mothatayotlhe.’ Dipuso tsa lefatshe di tla lwantsha Bogosi Jwa Modimo.—Tshenolo 16:14, 16; bona Ntlha e e Kwa Bofelong ya 10.
19, 20. Ke eng fa go tlhokega gore Bogosi Jwa Modimo e nne jone bo busang lefatshe?
19 Ke eng fa Bogosi Jwa Modimo bo tshwanelwa ke go busa lefatshe? Go na le mabaka a le mararo. La ntlha, re baleofi, re a lwala e bile re a swa. Mme Baebele ya re fa Bogosi Jwa Modimo bo busa, ga re kitla re swa. Tota e bile Johane 3:16 ya re: “Modimo o ratile lefatshe mo go kalo mo a bileng a ntsha Morwawe yo o tsetsweng a le esi, gore mongwe le mongwe yo o dumelang mo go ene a se ka a senngwa mme a nne le botshelo jo bo sa khutleng.”
20 Lebaka la bobedi ke ka gonne re tshela le batho ba ba bosula. Batho ba le bantsi ba bua maaka, ba a tsietsa e bile ga ba na boitshwaro jo bontle. Ga re kgone go dira sepe ka bone, mme Modimo ene o tla dira sengwe. Batho ba ba dirang dilo tse di bosula ba tla senngwa ka nako ya ntwa ya Haramagedona. (Bala Pesalema 37:10.) Lebaka la boraro la go bo re tlhoka Bogosi Jwa Modimo ke ka gonne dipuso tsa batho di paletswe, di setlhogo e bile di tletse ka maferefere. Ga di kgothaletse batho go ikobela Modimo. Baebele ya re ‘motho o laola motho yo mongwe go mo utlwisa botlhoko.’—Moreri 8:9.
21. Bogosi bo tla tlhomamisa jang gore thato ya Modimo e a dirwa mo lefatsheng?
21 Morago ga Haramagedona, Bogosi Jwa Modimo bo tla tlhomamisa gore thato ya Modimo e a dirwa mo lefatsheng. Ka sekai, bo tla fedisa Satane le madimona a gagwe. (Tshenolo 20:1-3) Batho ga ba kitla ba lwala le go swa. Thekololo e tla dira gore batho ba ba reetsang Modimo ba tshelele ruri mo Paradaiseng. (Tshenolo 22:1-3) Bogosi joo bo tla itshepisa leina la Modimo. Seo se kaya eng? Se kaya gore fa Bogosi bo busa lefatshe, batho botlhe ba tla ikobela Jehofa.—Bona Ntlha e e Kwa Bofelong ya 21.
JESU O NNILE KGOSI LENG?
22. Re itse jang gore Jesu ga a ka a nna Kgosi ka nako ya fa a ne a le mo lefatsheng kgotsa ka bonako fela fa a sena go tsosiwa?
22 Jesu o ne a ruta balatedi ba gagwe gore ba rapele ba re: “A bogosi jwa gago bo tle.” Ka jalo, go ne go bonala sentle gore puso ya Modimo e tla tla mo isagweng. Sa ntlha, Jehofa o ne a tla tlhoma puso ya gagwe a bo a dira Jesu Kgosi ya yone. A Jesu o ne a nna Kgosi ka bonako fela fa a fitlha kwa legodimong? Nnyaa, o ne a tshwanelwa ke go leta. Nako nngwe fa Jesu a sena go tsosiwa, Petere le Paulo ba ne ba nopola Pesalema 110:1 ba re e bua ka Jesu. Mo go yone, Jehofa o raya Jesu a re: “Nna kafa seatleng sa me sa moja, go fitlha ke baya baba ba gago gore e nne sebeo sa dinao tsa gago.” (Ditiro 2:32-35; Bahebera 10:12, 13) Jesu o ne a tshwanelwa ke go leta nako e e kana kang?
Bogosi Jwa Modimo bo tla tlhomamisa gore thato ya Modimo e a dirwa mo lefatsheng
23. (a) Jesu o simolotse leng go busa e le Kgosi ya puso ya Modimo? (b) Re tla ithuta eng mo kgaolong e e latelang?
23 Pele ga 1914, setlhopha sa baithuti ba Baebele se ne se dumela gore ngwaga oo o botlhokwa thata mo go diragadiweng ga boporofeti jwa Baebele. Ditiragalo tse di simolotseng ka ngwaga oo di bontsha gore ba ne ba bua nnete. Jesu o simolotse go busa ka ngwaga wa 1914. (Pesalema 110:2) Moragonyana Satane o ne a latlhelwa mo lefatsheng mme gone jaanong “o na le lobaka lo lokhutshwane lwa nako.” (Tshenolo 12:12) Kgaolo e e latelang e tla re thusa go bona bosupi jwa gore re tshela mo lobakeng loo lwa nako. Gape re tla ithuta gore mo nakong e e sa fediseng pelo, Bogosi Jwa Modimo bo tla tlhomamisa gore thato ya Modimo e a dirwa mo lefatsheng.—Bona Ntlha e e Kwa Bofelong ya 22.


text:
A re Tshwanetse go Botsa Modimo Dipotso?
BANGWE ba re ga go a siama go botsa Modimo dipotso. Ba ka tswa ba akanya gore ke go sa bontshe Modimo tlotlo go mmotsa gore ke ka ntlha yang fa a letlelela kgotsa a sa letlelele dilo tse di rileng go diragala. A o ikutlwa jalo?
Fa e le gore o ikutlwa jalo, o ka gakgamadiwa ke go utlwa gore batho ba le bantsi ba ba siameng ba ile ba botsa Modimo dipotso. Ela tlhoko dikai tsa dipotso tse di latelang tse ba ileng ba mmotsa tsone:
Monna yo o ikanyegang e bong Jobe: “Ke ka ntlha yang fa baikepi ba tswelela ba tshela, ba tsofetse, e bile ba humile mo gogolo?”—Jobe 21:7.
Moporofeti yo o ikanyegang e bong Habakuke: “Ke ka ntlha yang fa o leba ba ba dirang ka boferefere, o didimala fa mongwe yo o boikepo a kometsa mongwe yo o siameng go mo feta?”—Habakuke 1:13.
Jesu Keresete: “Modimo wa me, Modimo wa me, o ntatlhetseng?”—Mathaio 27:46.
Fa o bala ditemana tse di dikologileng mafoko ao a a nopotsweng, o ka se bone sepe se se bontshang gore Jehofa * Modimo o ne a kgopisiwa ke go bodiwa dipotso tse di ntseng jalo. Tota ga go gakgamatse go bo a ile a ba tlogela gore ba botse dipotso tseo. Ka sekai, Modimo ga a kgopisege fa re mo kopa gore a re neye dilo tse re di tlhokang tse di dirang gore mebele ya rona e nne e itekanetse. O itumelela go re naya se re se tlhokang. (Mathaio 6:11, 33) Ka tsela e e tshwanang, o re naya ka go rata tshedimosetso e e dirang gore re nne re itekanetse mo tlhaloganyong le mo maikutlong. (Bafilipi 4:6, 7) Tota e bile Jesu o ne a raya barutwa ba gagwe a re: “Nnang lo kope, mme lo tla newa.” (Mathaio 7:7) Mafoko a tsholofetso ya ga Jesu a bontsha gore o ne a sa bue fela ka go amogela dilo tse di bonalang mme gape a bontsha gore o ne a bua ka go bona dikarabo tsa dipotso tse di botlhokwa.
Fa o ne o ka newa tshono ya go botsa Modimo potso, o ne o ka rata go mmotsa potso efe ya tse di latelang?
A botshelo jwa me bo na le boikaelelo?
Go tla direga eng ka nna fa ke swa?
Ke ka ntlha yang fa o ntlogela ke boga?
E re ka “lokwalo lotlhe lo tlhotlheleditswe ke Modimo,” o tla bona dikarabo tse Modimo a re nayang tsone mo Lefokong la gagwe e leng Baebele. (2 Timotheo 3:16) Sekaseka lebaka la go bo bangwe ba ile ba botsa dipotso tse di bontshitsweng fa godimo le dikarabo tse di tswang mo Baebeleng.
^ ser. 7 Baebele e bontsha gore leina la Modimo ke Jehofa.


text: 38 O ne a dira sebeso sa ditlhabelo tse di fisiwang ka logong lwa mokala. Se ne se na le matlhakore a le manê a a lekalekanang, boleele jwa sone e le disentimetara di ka nna 223,* bophara jwa sone e le disentimetara di ka nna 223 mme bogodimo jwa sone e le disentimetara di ka nna 134.+2 Go tswa foo, o ne a dira dinaka tsa sone mo dikhoneng tsa sone tse nnê. Dinaka tseno e ne e le karolo ya sebeso. O ne a se manega kopore.+3 Morago ga moo, o ne a dira dilwana tsotlhe tsa sebeso, dikgamelo, digarawe, dikotlele tse dinnye, diforoko le ditsholamolelo. O ne a dira dilwana tsotlhe tsa sone ka kopore.4 Gape o ne a direla sebeso sêfê ya kopore a bo a e tsenya mo gare go tloga kwa karolong e e kwa godimo, go ela kwa bogareng jwa sone.5 O ne a dira maseka a le manê mo dikhoneng tse nnê gaufi le sêfê ya kopore gore a tshegetse dikota.6 Morago ga moo, o ne a dira dikota ka logong lwa mokala a bo a di manega kopore.7 O ne a tsenya dikota tseno mo masekeng a a ka fa matlhakoreng a sebeso gore se tsholediwe ka tsone. O ne a dira sebeso se se bopegileng jaaka letlole le le khuti la dipolanka.8 Go tswa foo, o ne a dira sekotlele sa kopore+ le setlhomo sa sone sa kopore; o ne a dirisa diipone* tsa basadi ba ba neng ba direla go ya ka dithulaganyo tsa kwa kgorong ya tente ya bokopanelo.9 Morago ga moo, o ne a dira lolwapa.+ Ka fa letlhakoreng le le ka fa borwa la lolwapa, le le lebileng kwa borwa, o ne a dira matsela a a lepelelang a tlhale e e boleta e e otlhilweng, a dimetara di ka nna 45.+10 Go ne go na le dipilara di le 20 le metheo e e khuti ya kopore e le 20 mme dihuku tsa dipilara le dikgokedi* tsa tsone e ne e le tsa selefera.11 Gape, mo letlhakoreng le le ka fa bokone go ne go na le matsela a a lepelelang a dimetara di ka nna 45. Dipilara tsa one di le 20 le metheo ya tsone e e khuti e le 20 e ne e le ya kopore. Dihuku le dikgokedi* tsa tsone e ne e le tsa selefera.12 Mme ka fa letlhakoreng la bophirima, matsela a a lepelelang a ne a le dimetara di ka nna 22. Go ne go na le dipilara di le lesome le metheo e e khuti e le lesome mme dihuku tsa dipilara le dikgokedi* tsa tsone e ne e le tsa selefera.13 Bophara jwa letlhakore le le ka fa botlhaba e ne e le dimetara di ka nna 22.14 Go ne go na le matsela a a lepelelang a dimetara di ka nna supa mo ntlheng e le nngwe, le dipilara di le tharo le metheo e e khuti e le meraro.15 Mme ka fa ntlheng e nngwe e e ka fa letlhakoreng le lengwe la kgoro ya lolwapa, go ne go na le matsela a a lepelelang a dimetara di ka nna supa, mmogo le dipilara di le tharo le metheo e e khuti e le meraro.16 Matsela otlhe a a lepelelang go dikologa lolwapa e ne e le a tlhale e e boleta e e otlhilweng.17 Metheo e e khuti ya dipilara e ne e le ya kopore, dihuku tsa dipilara le dikgokedi* tsa tsone e ne e le tsa selefera, mme bogodimo jwa tsone bo ne bo manegilwe selefera, mme dipilara tsotlhe tsa lolwapa di ne di gokagantswe ka dilo tse di gokaganyang tsa selefera.+18 Setswalo* sa kgoro ya lolwapa se ne se dirilwe ka tlhale e e botala jwa loapi, wulu e phepole, tlhale e khibidu le tlhale e e boleta e e otlhilweng. Se ne se le boleele jwa dimetara di ka nna 9 le bogodimo jwa disentimetara di ka nna 223, e leng bogodimo jo bo lekanang le matsela a a lepelelang a lolwapa.+19 Dipilara tsa one tse nnê le metheo ya tsone e menê e e khuti e ne e dirilwe ka kopore. Dihuku tsa tsone le dikgokedi* tsa tsone e ne e le tsa selefera, mme bogodimo jwa dipilara di ne di manegilwe selefera.20 Dipekere tsotlhe tsa motlaagana le tse di dikologileng lolwapa e ne e le tsa kopore.+21 Tseno ke dilo tse di badilweng tsa motlaagana o o nang le letlole la kgolagano,*+ tse di neng tsa balwa go ya ka taelo ya ga Moshe, e le boikarabelo jwa Balefi+ ba kaelwa ke Ithamare+ morwa moperesiti Arone.22 Besalele+ morwa Uri morwa Hure wa lotso lwa ga Juda o ne a dira sotlhe se Jehofa a neng a se laetse Moshe.23 O ne a na le Oholiabe+ morwa Ahisamake wa lotso lwa ga Dana, mmetli le mokgabisi le mologi yo o dirisang tlhale e e botala jwa loapi, wulu e phepole, tlhale e khibidu le tlhale e e boleta.24 Gauta yotlhe e e neng ya dirisiwa mo tirong yotlhe ya lefelo le le boitshepo e ne e lekana le gauta ya setlhabelo se se fokwang,+ditalenta* di le 29 le dishekele* di le 730 go ya ka selekanyashekele* sa lefelo le le boitshepo.*25 Mme selefera ya ba ba kwadisitsweng ba phuthego e ne e le ditalenta di le 100 le dishekele di le 1 775 go ya ka selekanyashekele sa lefelo le le boitshepo.*26 Halofo ya shekele e e neng e ntshitswe ke mongwe le mongwe e ne e le halofo ya shekele go ya ka selekanyashekele sa lefelo le le boitshepo,* e e neng e ntshitswe ke monna mongwe le mongwe mo go ba ba neng ba kwadisitswe go simolola ka ba ba dingwaga di le 20 le go feta,+ ba ba neng ba le 603 550.+27 Metheo e e khuti ya lefelo le le boitshepo le metheo e e khuti ya sesiro e ne ya nna ditalenta di le 100; metheo e e khuti e le 100 e ne e lekana le ditalenta di le 100, talenta e le nngwe e ne e dira motheo o le mongwe.+28 O ne a dirisa dishekele di le 1 775 go dira dihuku tsa dipilara mme a manega bogodimo jwa tsone a bo a di gokaganya.29 Kopore e e neng e ntshitswe e ne e le ditalenta di le 70 le dishekele di le 2 400.30 O ne a e dirisa go dira metheo e e khuti ya kgoro ya tente ya bokopanelo, sebeso sa kopore le sêfê ya sone ya kopore, dilwana tsotlhe tsa sebeso,31 metheo e e khuti go dikologa lolwapa, metheo e e khuti ya kgoro ya lolwapa le dipekere tsotlhe tsa motlaagana le dipekere tsotlhe+ go dikologa lolwapa.


text: 3 Moshe o ne a nna modisa wa letsomane la ga mogwegadiagwe e bong Jethero,+ moperesiti wa kwa Midiana. Fa a ntse a disitse letsomane kwa ntlheng e e kwa bophirima ya naga, o ne a goroga mo thabeng ya Modimo wa boammaaruri, mo Horeba.+2 Foo moengele wa ga Jehofa o ne a iponatsa mo go ene mo kgabong ya molelo mo gare ga setlhatshana se se mmitlwa.+ E rile a ntse a lebile, a bona gore setlhatshana seo se se mmitlwa se a tuka le fa go ntse jalo ga se she.3 Ka jalo, Moshe o ne a re: “Mma ke ye go bona tiragalo eno e e gakgamatsang gore ke ka ntlha yang fa setlhatshana se se mmitlwa seno se sa she.”4 E rile Jehofa a bona gore o fapogela kwa go sone gore a ye go se leba, o ne a mmitsa go tswa mo setlhatshaneng seo se se mmitlwa a re: “Moshe! Moshe!” mme ene a re: “Ke fano.”5 Foo o ne a mo raya a re: “O se ka wa atamela fano. Rola ditlhako* ka gonne lefelo le o emeng mo go lone le boitshepo.”6 O ne a tswelela a re: “Ke nna Modimo wa ga rrago, Modimo wa ga Aborahame,+ Modimo wa ga Isake+ le Modimo wa ga Jakobe.”+ Foo Moshe o ne a ikhurumetsa sefatlhego ka gonne a boifa go leba Modimo wa boammaaruri.7 Jehofa o ne a oketsa a re: “Ruri ke bone pogisego ya batho ba me ba ba kwa Egepeto e bile ke utlwile selelo sa bone ka ntlha ya batho ba ba ba pateletsang go dira; ke itse sentle botlhoko jo ba bo utlwang.+8 Ke tla fologa ke ya go ba golola mo seatleng sa Baegepeto+ ke bo ke ba ntsha mo lefatsheng leo ke ba isa kwa lefatsheng le le molemo le le le bulegileng, lefatshe le le elelang mashi le tswina ya dinotshe,+ lefatshe la Bakanana, Bahite, Baamore, Baperise, Bahife le Bajebuse.+9 Eleruri ke utlwile selelo sa Baiseraele, mme gape ke bone tsela e e setlhogo e Baegepeto ba ba gatelelang ka yone.+10 Jaanong tla, ke tla go roma kwa go Faro mme o tla ntsha batho ba me, Baiseraele kwa Egepeto.”+11 Le fa go ntse jalo, Moshe o ne a raya Modimo wa boammaaruri a re: “Nna ke mang gore ke ye kwa go Faro mme ke ntshe Baiseraele kwa Egepeto?”12 Foo a mo raya a re: “Ke tla nna le wena,+ mme seno ke sesupo se o tla bonang ka sone gore ke nna ke go romileng: Fa o sena go ntsha batho bano kwa Egepeto, lo tla direla* Modimo wa boammaaruri mo thabeng eno.”+13 Le fa go ntse jalo, Moshe o ne a raya Modimo wa boammaaruri a re: “A re tseye gore ke ya kwa Baiseraeleng ke bo ke ba raya ke re, ‘Modimo wa borraalonamogolo o nthomile kwa go lona,’ ba bo ba nthaya ba re, ‘Leina la gagwe ke mang?’+ Ke ba reye ke reng?”14 Ka jalo, Modimo o ne a raya Moshe a re: “Ke Tla Nna se ke Tlhophang* go Nna Sone.”*+ Mme o ne a oketsa ka go re: “O reye Baiseraele o re, ‘Ke Tla Nna o nthomile kwa go lona.’”+15 Gape Modimo o ne a raya Moshe a re:“O reye Baiseraele o re, ‘Jehofa Modimo wa borraalonamogolo, Modimo wa ga Aborahame,+ Modimo wa ga Isake+ le Modimo wa ga Jakobe+ o nthomile kwa go lona.’ Leno ke leina la me ka bosakhutleng+ e bile eno ke tsela e ke tshwanetseng go gopolwa ka yone go tswa kokomaneng go ya kokomaneng.16 Jaanong tsamaya, o phuthe bagolwane ba Iseraele mme o ba reye o re, ‘Jehofa Modimo wa borraalonamogolo o iponaditse mo go nna, Modimo wa ga Aborahame, Isake le Jakobe a bo a re: “Ke ntse ke lo etse tlhoko+ mme ke bone se lo se dirwang mo Egepeto.17 Ka jalo, ke tla lo golola mo diatleng tsa Baegepeto ba ba lo bogisang+ mme ke tla lo isa kwa lefatsheng la Bakanana, Bahite, Baamore,+ Baperise, Bahife le Bajebuse,+ kwa lefatsheng le le elelang mashi le tswina ya dinotshe.”’+18 “Ruri ba tla reetsa lentswe la gago+ mme wena le bagolwane ba Iseraele lo tla ya kwa kgosing ya Egepeto mme lo e reye lo re: ‘Jehofa, Modimo wa Bahebera+ o buile le rona. Tsweetswee, re letle re tsamaye loeto lwa malatsi a mararo re ye kwa nageng gore re ntshetse Jehofa, Modimo wa rona setlhabelo.’+19 Mme nna ke itse sentle gore kgosi ya Egepeto ga e kitla e lo naya tetla ya gore lo tsamaye ntle le fa seatla se se nonofileng se mo pateletsa go dira jalo.+20 Ka jalo, ke tla tshwanelwa ke go otlolola seatla sa me ke bo ke itaya Egepeto ka ditiro tsotlhe tsa me tse di gakgamatsang tse ke tla di dirang mo go yone, morago ga moo o tla lo lesa gore lo tsamaye.+21 Mme ke tla dira gore Baegepeto ba bontshe batho bano bopelonomi, mme fa lo tsamaya ga lo kitla lo tsamaya lo iphotlhere.+22 Mosadi mongwe le mongwe a kope moagelani wa gagwe le mosadi yo a nnang mo ntlong ya gagwe dilwana tsa selefera le tsa gauta mmogo le diaparo, mme lo tla di apesa bomorwaalona le bomorwadialona; mme lo tla gapela Baegepeto dikhumo tsa bone.”+


text:
ATAMALANA LE MODIMO
O Tlatsa ‘Dipelo Tsa Rona ka Botlalo’
A tota Jehofa o amega ka rona kgotsa a o itlhokomolosa mathata a batho ba lebaneng le one mo lefatsheng? Karabo ya Baebele ya potso eo e a re gomotsa. Ruri Modimo o amega ka batho e bile o batla gore re itumelele botshelo. Letsatsi le letsatsi o dira gore batho—tota le e leng batho ba ba sa lebogeng—ba itumelele bomolemo jwa gagwe jo bogolo. Ela tlhoko mafoko a ga moaposetoloi Paulo.—Bala Ditiro 14:16, 17.
Fa Paulo a ne a bua le batho ba kwa motseng wa Lisetera ba ba neng ba sa obamele Modimo o ne a re: “Mo dikokomaneng tse di fetileng [Modimo] o ne a letla ditšhaba tsotlhe go tswelela mo ditseleng tsa tsone, le mororo, tota, a ne a se ka a itlogela a se na bosupi ka gore a ne a dira molemo, a lo naya dipula go tswa legodimong le dipaka tsa maungo, a tlatsa dipelo tsa lona ka botlalo ka dijo le boitumelo jo bogolo.” Mafoko ao a ne a kaya eng mo bathong ba ba neng ba reeditse Paulo?
Go ne go le motlhofo gore batho ba Lisetera ba tlhaloganye mafoko a ga Paulo. Ba ne ba nna mo lefelong la temo e bile ba nna mo kgaolong e e nang le mmu o o nonneng le e e nang le metsi a mantsi. Mme jaaka Paulo a ne a ba gakolola, Modimo ke Motswedi wa pula le dipaka tsa maungo. Ka jalo, nako le nako fa ba roba dijalo tse dintsi le fa ba itumelela dijo tse di monate, ba ne ba solegelwa molemo ke dilo tse Modimo a neng a ba direla tsone.
Mafoko a Paulo a neng a a bolelela batho ba kwa Lisetera a re ruta dithuto di le mmalwa tsa botlhokwa ka ga Jehofa Modimo.
Jehofa o re naya kgololesego ya go itlhophela. Ela tlhoko gore Jehofa o ne a letla batho ba Ditšhaba tsotlhe ‘go tswelela mo ditseleng tsa bone.’ Buka nngwe e e neng e dirisiwa ke baranodi ba Baebele ya re polelwana eno e ka raya “go dira se ba se ratang” kgotsa “go dira se ba akanyang gore se siame.” Jehofa ga a pateletse ope go mo obamela. O re neile kgololesego ya go itlhophela—go itlhophela gore re batla go tshela jang.—Duteronome 30:19.
Jehofa o batla gore re mo itse. Paulo o ne a re ga a “itlogela a se na bosupi.” Buka e e umakilweng e bontsha gore polelwana eno e ka ranolwa e le, “o bontshitse batho gore ke Modimo yo o ntseng jang.” Popo ya Modimo e na le bosupi jo bo bonalang jwa ‘dinonofo tsa gagwe tse di sa bonaleng,’ tse di akaretsang bomolemo, botlhale, maatla le lorato lwa gagwe. (Baroma 1:20) Jehofa o senotse go le gontsi thata ka ga gagwe mo Baebeleng. (2 Timotheo 3:16, 17) A seo ga se bontshe gore o batla gore re mo itse?
Letsatsi le letsatsi Modimo o dira gore batho—tota le e leng batho ba ba sa lebogeng—ba itumelele bomolemo jwa gagwe jo bogolo
Jehofa o batla gore re itumele. Paulo o ne a re: “O tlatsa dipelo tsa [rona] ka botlalo ka dijo le boitumelo jo bogolo.” Tota le e leng moleofi yo o sa itseng Jehofa a ka ja dijo go itumedisa pelo ya gagwe le go nna le boitumelo. Le fa go ntse jalo, Modimo o batla gore re nne le boitumelo jwa mmatota le jo bo nnelang ruri. Seo se ka kgonega fa fela re ithuta boammaaruri ka ga gagwe le go bo dirisa mo botshelong jwa rona.—Pesalema 144:15; Mathaio 5:3.
Bomolemo jwa ga Jehofa bo re solegela molemo rotlhe letsatsi le letsatsi. Ke eng o sa ithute mo go oketsegileng malebana le kafa o ka bontshang ka teng gore o leboga Modimo yo o tlatsang pelo ya gago “ka botlalo ka dijo le boitumelo jo bogolo”?
Dikgaolo tsa Baebele tse di ka balwang ka July


text:
Bana ba tla anya mogo mmabone dibeke di ka nna nne, mme o tla ya a fokotsa tekano, le boleng ba maswi a gagwe fa ba simolola go ja dijo tse di tiileng. Ba ka kgwesiwa ka beke ya bone (week four).
Kwa dikgwebo tirelo tsa maemo aa kwa godimo (high-level commercial rabbitries), bana botlhe ba kgwisiwa ka beke ya bone ka gonne mmabone o tla bo a setse a imisitswe malatsi a ka nna mabedi morago ga tsalo ya bone. Go laolwa ke tsamaiso ya lenaneo la gago la go ditsadisa le tsela e o difepang ka yone, ga rotloediwe go dikgwisa mo nakong e khutshwane jaana.
O kaediwa go ditsadisa morago ga dibeke di ka nna pedi kgotsa tharo, le teng fa e le gore namagadi ya gago e itekanetse tota. Bana ba gagwe ba tla kgona go kgwisiwa ka beke ya borataro.
Nako eo ya dibeke tse pedi tsa tlaleletso, e thusa bana gore ba nne le nako e e lekaneng ya go ka ithuta mogo mmabone, gore ba tie mmoko, ba itshepe, mme ba itekanele sentle.
Leruo le le kgwisitsweng ka bonako, le phela ka maikutlo a dikgatelelo (stress), mme kgatelelo e tlisa manyaapelo (depression) mme seo ke engwe ya mabaka aa tlholang loso mo mebutleng. Bana ba ba nang le kgatelelo ba ka ballwa ke malwetse aa farologaneng (Buisa ka tsa Bophelo "Health").
Ga o simolola go kgwisa, tshwaya bong (sex) jwa bana botlhe ka koki-pen, mme ga go kgonagala o ka nna wa kgaoganya tse ditona (bucks) le tse dinamagadi (does).
O ka kgethata tse ditona le tse dinamagadi go tswa kwa ditlhopheng tse pedi kgotsa tse tharo mme o di lokele mo hoko ya go gola (growing pen) kgotsa colony pen go fitlhela di siamela kgethollo ya gore aa o tlile go e dirisetsa tsalo ya isago, thekiso kgotsa tlhabo.
Di bonnete ba gore o tshwaya bong ba yone ka manontlhotlho. Di-colony tsa bong tso pedi bo na le go thuthuntsa dintwa dintwa go feta tsa bong jo bo esi.
Ya monna e le esi mo gare ga setlhopha sa namagadi, e tla simolola go nna matlhagatlhaga ka thobalano fa e bona dikgwedi dile 4 tsa botshelo, mme o ka fitlhela o bona tatelano ya ditsalo tse dintsi tse di sa lebelelwang. (Lebelela setshwantsho ka ga Thobalano).
Translated by Ikalafeng Maedi


text:
181E rile Jesu a sena go bua dilo tseo, a tswa le barutwa ba gagwe, a tshela molatswana wa Kiterone; teng go ne go le tshimo, a tsena mo go yona le barutwa ba gagwe.
Mar. 14:32
Luka 22:39
2 Sam. 15:23
2Jutase yo o neng a mo tshwarisa le ene a itse felo foo; gonne Jesu le barutwa ba gagwe ba ne ba atisitse go phuthegela teng.
3Jaanong Jutase a tsaya lesomo la batlhabani le batlhanka ba baperesiti ba bagolo le ba Bafarisai, ba fitlha teng ka dirumola le dipone le dibolai. 4Ya re ka Jesu a itse tsotlhe tse di tla mo tlelang, a tswa, a ba raya a re: “Lo batla mang?”
5Ba mo araba ba re: “Re batla Jesu wa Nasaretha.”
Jesu a ba raya a re: “Ke nna.”
Le Jutase yo o mo tshwarisang a bo a eme nabo. 6E rile jaanong a ba raya a re: “Ke nna,” ba kata ka morago, ba wela fa fatshe. 7A ba botsa gape a re: “Lo batla mang?”
Ba re: “Jesu wa Nasaretha.”
8Jesu a fetola a re: “Ke lo boleletse gore ke nna. Fa e fela lo batla nna, lesang ba, ba tsamae;” 9e le gore go dirafale lefoko le a le buileng a re: “Ga ke a latlhegelwa ke ope wa bone ba ò ba nneileng.”
10Jaanong Simone Petoro o ne a tshotse tšhaka, a e somola, a rema motlhanka wa moperesiti yo mogolo, a mo kgaola tsebe ya le le jang; leina la motlhanka yoo e le Malego. 11Foo Jesu a raya Petoro a re: “Somela tšhaka mo kgatleng. A ga ke a tshwanela go nwa senwelo se Rara a se nneileng?”
12Ya baa gona lesomo la batlhabani le molaodi-wa-sekete le batlhanka ba Bajuta ba tshwarang Jesu, ba mo golega, 13ba mo isa go Hanase pele; gonne e ne e le mogwagwadia Kaifase yo e neng e le moperesiti yo mogolo ka ngwaga oo. 14Kaifase e ne e le ene yo o gakolotseng Bajuta a re: “Go molemo bogolo gore motho a le mongwe a swele morafe.”
15Simone Petoro le morutwa yo mongwe ba sala Jesu morago. Morutwa yoo o ne a itsiwe ke moperesiti yo mogolo, a tsena le Jesu mo lapeng la moperesiti yo mogolo. 16Petoro ene a eme fa kgorong kwa ntle. Jaanong morutwa yo mongwe yo o itsiweng ke moperesiti yo mogolo, a tswa, a bua le mosadi yo o disitseng kgoro, a tsenya Petoro mo teng. 17Foo lelata le e leng modisa wa kgoro la raya Petoro la re: “A ga ke re le wena o mongwe wa barutwa ba monna yole?”
A re: “Ga ke ene.”
18Batlhanka le badiredi ba ne ba eme, ba ikomosa fa molelong wa magala o ba o gotsitseng; gonne go ne go le tsididi. Petoro a bo a eme fa go bone, a ikomosa.
19Jaanong moperesiti yo mogolo a botsa Jesu ka ga barutwa ba gagwe le ka ga thuto ya gagwe. 20Jesu a mo araba a re: “Ke buile le batho phatlalatsa, ka ruta ka gale mo senagogeng le mo Tempeleng, kwa Bajuta botlhe ba phuthegelang teng, ga ke a ka ka bua sepe mo sephiring.
21O mpoletsang? Botsa ba ba utlwileng se ke se buileng nabo; kana ba itse tse ke di buileng.”
22Ya re a bua jalo, motlhanka mongwe yo o emeng teng a faphola Jesu a re: “A o araba moperesiti yo mogolo jalo?”
23Jesu a mo fetola a re: “Fa ke buile ka tshokamo, supa ka ga tshokamo; mme fa ke buile ka tshiamo, o mpeletsang?”
24Jaanong Hanase a mo romela a golegilwe go Kaifase, moperesiti yo mogolo.
25Simone Petoro o ne a ntse a eme a ikomosa. Ke fa ba mo raya ba re: “A le wena ga o mongwe wa barutwa ba gagwe?”
A latola a re: “Ga ke ene.”
26Motlhanka mongwe wa moperesiti yo mogolo, yo e neng e le wa losika la yo Petoro a mo kgaotseng tsebe, a re: “A ga ke a ka ka go bona kwa tshimong, o na nae?”
27Ke fa Petoro a latola gape, mme mokoko wa akofa wa lela.
28Jaanong ba ntsha Jesu mo ntlong ya ga Kaifase, ba mo isa kwa kagong ya molaodi, e sa le phakela. Fela bone ba se ka ba tsena mo kagong ya molaodi, gore e se re gongwe ba kgotlelega, mme ba itse go ja Tlolaganyo. 29Jaanong Pilato a tswela go bone a re: “Molato o lo o bonang mo mothong yo ke ofe?”
30Ba mo araba ba re: “Fa monna yo e ka bo e se mosenyi, re ka bo re sa mo go neela.”
31Pilato a ba raya a re: “Mo tseeng, lo mo atlhole ka fa molaong wa lona.”
Bajuta ba mo raya ba re: “Ga re a letlelelwa go bolaya motho.”
32E ne e le gore lefoko la ga Jesu le dirafale, le a kaileng ka lone mokgwa wa loso lo a tla lo swang.
Math. 20:19
33Ke fa Pilato a tsena mo kagong ya molaodi, a bitsa Jesu, a mo raya a re: “A ke wena kgosi ya Bajuta?”
34Jesu a araba a re: “A o bua jalo ka bogagago, a kampo bangwe ba go boleletse ka ga me?”
35Pilato a araba a re: “A ke Mojuta? Morafe wa ga eno le baperesiti ba bagolo ba go nneetse; o dirileng?”
36Jesu a araba a re: “Puso ya me ga se ya lefatshe leno. Fa puso ya me e ka bo e le ya lefatshe leno, badiredi ba me ba ka bo ba tlhabana gore ke se neelwe Bajuta; mme jaanong puso ya me ga se ya mono.”
37Pilato a mo raya a re: “Mme a e fela o le kgosi?”
Jesu a araba a re: “O bolela jalo, ke kgosi. Ke tsaletswe gona, ke bile ke tletse gona mo lefatsheng gore ke supe ka ga boammaaruri. Mongwe le mongwe yo e leng wa boammaaruri o utlwa lentswe la me.”
38Pilato a mo raya a re: “Boammaaruri ke eng?”
E rile a sena go bua jalo, a ba a tswela kwa Bajuteng, a ba raya a re: “Nna ga ke bone molato ope mo go ene. 39Kana lo na le temalo ya gore ke lo gololele mongwe ka moletlo wa Tlolaganyo; jaanong a lo rata ka lo gololela kgosi ya Bajuta?”
40Ba goa botlhe gape ba re: “E seng yoo, mme a e nne Barabase!” Barabase ene e ne e le senokwane.


text:
Warthog
Kolobe ya Naga
Leina
Kolobe ya Naga, warthog (Phacochoerus africanus)
Behaviour
Kolobe ya Naga ke phologolo ya motshegare mme e tlhola letsatsi lotlhe e batlana le dijo. Gantsi o tla di bona dile mo setlhopheng la lelapa. Phologolo e, e le mokgwa oo makatsang wa go khubama ka mangwele fa e fula kgotsa a ja dijo tsa yone mo lefelong la yone. Di nna mo mesimeng bosigo, mme di tsena ka mogatla pele mo mesimeng eo.
Go na le ditlhopha tse tharo tse di ka boniwang the diphologolo tse. Sa ntlha ke setlhopa sa tse di nnang dile esi (Solitary Group), se sengwe ke sa tsa makgwatlha(Bachelor Group) le setshopha sa batsetse(Matriarchal Group). Matriachal group e na le dikolobe tse namagadi le bana ba tsone. Tse di tona ga di tshameke karolo epe mo go godiseng ga dikolotsana mme ga dinke ke ikopantsha le tse dinamagadi kwa ntle thobalano.
Ke diphologolo tse di boaaka. Mmgo tse di tona le tsedi namagadi di ka robalana le balekani ba le bantsi. Gantsi o tla di fitlhela kwa nokeng di tshameka mo diretseng ka boitumelo.
Bonno
Kolobe ya naga e nna kwa mafelong a a farologaneng mme phatlhalatso ya tsone e bontsha di ikgolaganya le di-woodland Savannah tse di bulegileng.
Di ka Bonwa kwa Kae
Kolobe ya naga e phatlhalletse gotlhe mme e ntsi mo Afrika Borwa. Gantsi di bonwa kwa dipolaseng, mme di santse di busediwa kwa mafelong a di kileng di a fela kwa tsone. Bo ka bonwa gape kwa Zimbabwe, Botswana, Mozambique, Kenya, Zambia le Tanzania. Kwa kruger National park di boniwa fa thoko ga di-savannah tse di bulegileng le kwa didibeng tsa mafelo ao.
Predators
Dikolotswana di ka tsomiwa ke dintsu le diphokoje fa ditau, bophiri, mangau, le dikwena ele manaba a bogolo ba tsone.
Vital Statistics
Leina la Selatini: Phacochoerus africanus
Bokete (Mosadi): 45 - 70 kg
Bokete (Monna): 60 - 100 kg
Sebaka ga go Ima: 3 months
Bana: 1 - 8 piglets
Sexual Maturity: 18 months
Bokete ka Tsalo: 600 g
Order: Artiodactyla
Family: Suidae
Running Speed: 40 km/h
Manaka: Tusks average at 25 cm
Tsalo: Lwetse - Sedimonthule
Spoor Description
Tlhakoana ya yone e tshesanyane mo go ya bushpig. Dinala tsa yone di bonala sentse fa fatshe.
Field Notes
Kolobe ya Naga ke ngwe ya diphologolo tse dirategang thata, Ka e setle e kile ya bonwa mo movieng wa 'The Lion King'. E bile ke ngwe ya dinama tse dirateng kwa sekgweng ka e tsumiwa ke diphologolo dile dintsi koo.


text:
Dipuo tsa mo Botswana
Puo ya semmuso ya Botswana ke Sekgowa. Setswana se buiwa ke palo e masome a supa mo lekgolong ya setshaba.
Dikgoge tsa kwa ntle[paakanyo | edit source]
Dipuo tsa mo Botswana[paakanyo | edit source]
lefatshe la Botswana le nale merafe e le malwa e farologanyeng ebong bakalaka, bangwato, babirwa, baherero, bangwaketsi, bakhurutshi le merafe e mengwe fela jaalo. Merafe e e nale dipuo tse difarologanyeng mme go nale puo e le nngwe e e le gore e nonofi thata mo Botswana e le setswana[1].
Dipadi tse dingwe[paakanyo | edit source]
- ↑ Modisaotsile


text:
Devil Ray
Leina la Mophato
Devil ray
Tse dingwe tsa lelapa la tsone
Bonnet, Smooth-tail, Mobula, Bull, Cownose
Leina la Maranyane
Mobula kuhlii
Semeto
Up to 5m
Ponalo
Sebopego sa motlhagare mo tlhogong, ka mmele wa sebopego sa kite le mogatla o moleele o mosesane. E lefitshwana kwa godimo fa phogwane(Ventral) ya yone e le bosweu. Tlhogo ya yone e bosesanyane.
Dikitsiso
Lelapa la Myliobatidae le na le mephato e le 7 le dibopiwa dile 42 tse di farologaneng. Di dinnye ka semeto mo go di’Manta ray. Le molomo wa tsone o eme mo lefelong le le sa tlwaelegang. Di ka kopana ka ditlhopha tse ditona. Mogatla o monnye mo mmeleng. Gantsi di kaa tsomelwa letlalo, nama, mesifa le i’gills tsa tsone.Ka tsalo di ‘Ovoviviparous’ se se raya gore mae a tsone a tsholwa mo mmele go fitlhela di tsala bana. Bana ba teng ba tsalwa ba godile mme ba felletse.
Dijo
Ke itsege ka gore ke di’Filter feeders. Dijo tse di jewang ke plankton le mae a ditlhapi tse dingwe.
Anamiso
E bonwa mo metsing a a iketlileng a mafelo a dipula le mogote mo lefatsheng.


text:
Celebrated music star, Charma Gal spoke publicly about her divorce from a former band member, Kabelo Mogwe for the first time this week.
In a post that went viral on social media, the Mosakaso queen lashed out at critics for frequently bringing up her past marriage to Mogwe.
Appealing to her detractors to leave her past in the past, the 36-year-old wrote, “Moriti o ke Kabelo le Magdeline ka 2011 ba nyalana ok ga ke itse gore bothata ja moriti o ke eng nako tsotlhe fa go postiwa sengwe ha one of the Charmians o tlaa a o kumutse ka medi a o latlhela mo posting e ya bo e le hoo, ke santse ke ipotsa gore gatwe moriti o o sokodisetswang ka gore batho ba o ba santse ba le mo botshelong, guys se se re diragaletseng se teng ko dijarateng tsa lona ke kopa le re iketele, this is emotional abuse, emisang ka kopo Tanki .” Come on guys, Charma Gal is tired, leave her alone, only Shaya can make comments about her not you lot!


text:
Peter Magubane ke motaki o o matsetseleko ka lense, mme ka tshwanelo o bone serodumo boditšhabatšhaba se se itshupileng. Ditshwantsho tsa ga Peter di dirisitswe go bontsha batho ba le bantsi dikgatiso tse di gakgamatsang tsa se se diragetseng mo nageng eno e ntle fela e utlwisa botlhoko ebile e kgaogane ka motsi wa ditsogo-kgatlhanong tse di tshosang tsa go simolola ka Seetebosigo 16 1976.
Ga e sale ka motsi oo, matsapa a lefatshe la rona a ile boteng mme re gaufi thata le segajaja. Peter o re fa ba botlhe tshono ya go lemoga seno, mme gongwe re ka ikgapeletsa go dira sengwe le sengwe se re ka se kgonang go thusa go rutlomolola tlhaolele le go netefatsa fa dtshwantshiso tse di tserweng ke lense ya ga Peter Magubane di ka se tlhole di boeletswa gape le gape mo lefatsheng la rona. Re direle tshiamiso mme ka jalo re direle kagiso.


text:
Dirai le Bolaodi ba Bobatana
Dirai di ka dirisiwa go tshwara dibatana, fela dirai di tshwanetse go tlhomiwa ke moitseanape le go dirisiwa ka tsela e e sa gobatseng diphologolo. Ditetlelelo di a tlhokega go tlhwara ditshedi tse di sireleditsweng kgotsa tse di leng mo kotsing.
Dirai tsa Jini
Dirai tsa jini di setse di kganetswe mo dinageng tse di fetang somearobonngwe go ralala lefatshe, go ya ka Dikaedi tse di Dirang tsa Ditaolo tsa Maitsholo a a Amogelesegang a Dibatana mo Diruiweng tse di mo Dipolaseng tse di seng Kotsi tsa Tikologo tsa Gotlhelele, e kwetswe ke Bool Smuts ka 2008. Dirai tse di tlhola e pogiso e ntsi ka go ngaparela leoto la phologolo. Diphologolo, e seng fela gore di a golofadiwa mo thulaganyong eno, mme di ka swa ka lenyora kgotsa ka tlala fa e sa fepiwe moragonyana fela fa di sena go tshwarwa. Gape di ka nna le tshwwarwa ke ntho e e kekelang fa dikgobalo tsa tsona di nna tsa senyega.
Kwa ntle ga se, dirai tsa jinni ka tota ga di kgetholole, se se rayang gore diphologolo di le dintsi tse di se “nang molato” le tsona di a tshwarwa mo dirai tse tse di botala.
Dirai tse di Bonolo
Go ya ka Ikanyego ya Nkwe ya Kapa, dirai tse di bonolo di farologana go tswa mo seraing sa jini ke gore dirai tsa jinni di na le ditlhaa tsa ditshipi, ka dinako tse dingwe di makekete, di dirilwe go tlhola tshenya e e boitshegang ya letlalo le le bonolo, ditshika, le tshenyo ya lerapo mo phologolong e e tshwarweng, mme dirai tse di bonolo di na le ditlhaa tse di bulegileng ka mekokoma e e tsentsweng rabara, diporeng tse di bokoa, di-swivel tse di okeditsweng gabedi le diporeng mo ketaneng go tila tshenyego ya tshika kgotsa mosifa.
Gape ga di a tota mo tse di rileng, fela diphologolo gantsi di ka gololwa ka pabalesego go tswa mo go tsona di sa gobala. Dirai tseno di tshwanetse go bewa leitlho letsatsi le letsatsi go golola diphologolo ka bonako jo bo kgonegang morago ga go tshwarwa le mo tirong ya go thibela dikgobalo le kgatelelo e e sa tlhokegeng mo diphologolong tseno. Dirai di tshwanetse go bewa ke motho o o katisitsweng mme ga di a tshwanela go bewa mo ditselaneng tsa dinao tsa phologolo tse di tlwaelegileng, mo ditseleng tse di fa gaufi le melelwane ya magora kgotsa gaufi le mesima ya metsi.
Dirai tse di Tshelang tse di Tshwarang
Dirai tse di Tshelang tse di Tshwarang ke didirisiwa tse di ikaelelang mo go tshwareng le go tshola phologolo, ka jalo e ka nna go fuduswa. Dirai di tlhamilwe go se gobatse diphologolo le go dira ka tsiboso e e tlholang lebati la serubi le tswalege fa boima fela bo beilwe mo go lona.
Dirubi di tshwanetse go tlhatlhobiwa letsatsi le letsatsi, go golola diphologolo tse di se nang molato le go tlhokomela diphologolo tse di totilweng. Ga sa lekola dirubi, go ka tlisa loso mo diphologolong tse di bolawang ke tlala kgotsa lenyora. Diphologolo di ka nna ka fa tlase ga kgatelelo kgotsa go tlhasela le go ikgobatsa ka botsona ka maiteko a go ikgolola.
Dirai di khurumeditswe kia furu fa fatshe, fa boalo ba serai bo kgoromeditswe ka mmu o o bonolo. Di ka dirisiwa ka go gogela kgotsa go ratela go ikaegilwe ka diphologolo tse di totilweng mme gantsi di beilwe mo tseleng e e itsegeng ya dibatana. Dinkwe, sekao, ke diphologolo tsa tikologo, fe di-caracal gantsi di boela mo setsomiwa se se foreše. Dirai dingwe di na letseno le le lengwe, fa dingwe di na le matseno a mabedi. Dirai di dira ka ditshedi tse dintsi, kwa ntle ga phokjwe.
Mofuta wa serupi o o dirisiwang o ka farologana go tswa mo setsheding sengwe go ya go tse dingwe. Kaedi ya Botsamaisi ba Bobatana e gakolola balemirui go khupetsa lebati ka sepontšhe kgotsa rabara go thibela mapogo kgotsa dinkwe go bona megatla ya yona go gobala. Dinkwe le tsona di tshwanetse go khupetswa ka seile e e kitlaneng go e rephisa maikutlo mme e a okobatswa ke ngaka ya diphologolo pele e fuduswa. Seno se dirwa mo diphiring tse di borokwa, mangau le di-otter.
Translated by Lawrence Ndou


text:
Kgolô ya monosi e ne e lejwa jaaka motseletsele wa magato, mme bonana le nyalô di ne di tshwaya magato a a botlhokwa. Phetogelo gotswa go le lengwe goya go le le latelang e ne e kgontshwa ke maatla a a kwa ntle (badimo, mewa e e siameng le e e bobe, baloi ba bong ka bobedi), a a ka tsenyang dithotloetso tse di siameng le tse di bosula mo bathong.
Dikolo tsa thupiso di ne di ruta barupiswa ka tse ba ka di solofelang le gore ba itshole jang mo logatong lo lo latelang. Ka mediro le metanso, ba ne ba ka ikgaoganya le diphoso tsa maloba mme ba tlampurele le bokamoso. Mediro e ne gape e tsosa tshegetso ya badimo mme e natlafatsa barupiswa ka boselamose. Ka go tshwarelwa kwa, kgotsa gaufi le, metseng ya mahosi le magota fa go ne go na le batsayakarolo ba ba lekaneng, e ne e sa diragale ngwaga le ngwaga.
Mosetsana wa MoVenda o tsenela dikolo tsa thupiso di le tharo tse di kgolo: vhusha ka bonana; tshikanda, go natlafatsa vhusha; le dombani, sekolo sa pele ga lenyalo. Ko malobeng, basimane ba ba tsenetseng thondo le bona ba ne ba tsenela dikarolo dingwe tsa dombani, fela gompieno ke fela ba le mmalwa ba ba dirang jalo, mme dikolo tsa basimane, vhutuka le thondo, ga di sa tlhole di le teng.
Ba le ba ntsi ba tsenela murundu, e e tsentsweng tirisong mo logatong la moragonyana. E diragalela kwa ntle ga motse, gantsi mo thabaneng kgotsa kwa thabeng, ka dikgwedi tsa mariga tse di omeletseng, go thusa mo phekolong ya ntho ya thupiso.
Malatsi a, palo e e oketsegang, segolo thata kwa mafelong a setoropo, e rupiswa ke dingaka tsa sekgowa go na le gore ba rupiswe ke baitseanape ba tsa setso. Dingwe tsa dingaka tseno di itlhametse mediro e e leng ya tsona mme ba tlhaba phologolo morago ga gore palo e e rileng ya batho e rupiswe, go neela karo mokgwa o o rileng wa 'bosetso'.
Vhusha (thupiso mo bonaneng) e kile yabo e tsaya sebaka sa dikgwedi di le mmalwa, fela gompieno gantsi e tsaya sebaka sa malatsi ale robedi fela. Basetsana ba rutwa gore boikobo ke modi wa bosadi jwa SeVenda. Fa ba beilwe ka boitlhaolo kwa lefelong la thupiso, ba itshwara ka tsela ya botlhanka, ka go tshola ditlhogo tsa bona di obame, magetla a wele mme matsogo a phuthilwe, kgotsa diatla di funnwe ka fa tlase ga diledu tsa bona.
Ba dira ditiro tse di sareng sepe, ba rwala morwalo o o bokete mo mekokotlong le mo ditlhogong tsa bona, ka go itsoketsa mo dimpeng, kgotsa go tshwara malatlha mo diatleng tsa bona. Ba rebolelwa thuto e e tseneletseng ka ga thobalano, maitsholo a thobalano, tshepiso-nyalo le lenyalo, le go efoga kimo pele ga lenyalo.
Pharologantsho kwa tshimologong e ne e dirwa magareng ga vhusha ya barwadi ba kwa bogosing (vhusha ha vhakololo) le ya batho-botlhe (vhusha ha vhasiwana). Kopelo, go bina le go ithuta milayo e ne ele dintlha tse di botlhokwa tsa sekolo sa batho-botlhe. Sekolo sa ba kwa segosing se ne sele bofitlha go feta, mme go le gonnye go itsiwe ka ga sona.
E ka nna ditiragalo tsotlhe tsa sona tse di neng di tshwarelwa kwa ntlong e e itlhaotseng kwa motseng wa kgosi, mme go ne go sena mmino o o begelang setšhaba gore sekolo se tsene. Ne go sena mothofela yo a neng a ka tsena vhusha ya segosi, fela ba bogosi ba ba setseng ba tsene vhusha ba ka etela vhusha ya batho-botlhe ka nako e ba e batlang.
Tshikanda (go natlafatsa vhusha) e ne e dirwa pela fela ga dombani, dingwaga dingwe le dingwe di le tharo kgotsa nne. Dombani, e e tshwayang bofelo jwa tsamaiso ya thupiso, e ne ele phalolo ya bofelo ya go nyala. Go letswa ga lenaka la tholo (phala phala) go ne go tshwaya tshimologo. Molelo o o boitshepo, o o tshubilweng kwa motseng wa kgosi, o ne o tuka ka paka yotlhe. Barupiswa ba ne ba alafiwa ka melemô, mme sengwe le sengwe se se diriswang se ne se gasagaswa ka melemô go thibela kgoreletso ya bobe. Barupiswa botlhe ba ne ba bêolwa, mme mo sebakeng sotlhe se se setseng sa dombani ba ne ba sa letlelelwa go bêola kgotsa go tlhapa.
Kwa tshimologong dombani e ne e na le magato ale 10, mme e tsaya sebaka se se fitlhang go dingwaga di le pedi, fela gompieno ga se gantsi e tsaya go feta dikgwedi di le robongwe. Barupiswa ba rutwa metanso le dipina tsa sephiri, ba senolelwa dilwana tsa sephiri, ba bogela le go tsaya karolo mo bodiragatsing jwa thuto jo bo dirwang ka mmele ntle le mafoko, mme ba rebolelwa thuto ka ga thobalano. Maitlhomo ke go tlhatlhelela baša ka dintlha tsotlhe tsa lenyalo, ga mmogo le meetlo ya BaVenda. Ka go lejwa jaaka tiragalo ya 'bosetšhaba' ke BaVenda, dombani e ka tshwarwa fela ka fa tlase ga kaedi le tlhokomelo tsa khosi ya bokokomane jwa Singo.
Karolwana e e kgatlhisang ya dombani ke motanso wa domba o o diragatswang ke basetsana go dikologa molelo o o boitshepo. Barupiswa ba ema mo moleng, yo mongwe le yo mongwe a tshwere sejabana sa mosetsana yo a leng fa pele ga gagwe, go dira kgokagano e telele e e itsoketsang ka morethetho goya ka kitêô ya meropa ya ngoma le mirumba.
Kwa tshimologong basetsana ba ne ba bina ka lepona, fela gompieno ba apara shedu e e fetiswang ka mo gare ga maoto, go bopa khiba fa pele ka karolwana e ntsho e e lepeletseng. Ba rwala gape maseka le matlhao a tshipi a a phatsimang fa ba bina. Motanso o supa tlhware, e e amanngwang le botshola-ngwana le metsamao ya lesea mo popelong. O emetse gape tlhware e go dumelwang fa e dula kwa Fundudzi, letsha le le boitshepo la BaVenda kwa kgophung ya Soutpansberg.
Lebota la khoro ke mmele wa modimo-tlhware, le Letsha la Fundudzi la kwa kgotleng, lefelo la tlholegô, popelô ya botlholegi; barupiswa ka jalo ba mo popelong ya tlhware, ba siametse go tsalwa-sešwa jaaka maloko a setšhaba a a nyalegang le go tlala tlotlô.
Dikereke tsa Bakeresete di na le maitshwaro a a farologanang ka ga thupiso, dingwe di kganetsa maloko go tsenela dikolo tsa thupiso. Dikereke dingwe tse di 'ikemetseng' di rotloetsa maloko go tsenela thupiso, mme tse dingwe di neelana ka maemedi, gantsi ka go tswakanya ditumelo tsa setso le mekgwa-tiriso ya Sekeresete.
Diphetogo tse dingwe di tsentswe tirisong ke thuto ya sešweng, maokelo le bodiri-khudugo, fela basetsana ba le ba ntsi ba santse ba rupiswa. Mo malobeng, ne go sena monna wa MoVenda yo a neng a ka nyala mosadi yo a iseng a tsenele dombani. Fa a nyetse mosadi gotswa kwa morafeng o mongwe, jaaka BaTsonga le Basotho, mosadi yoo o ne a tshwanelwa ke go tsenela dombani.
Gompieno, lebaka le bontsi jwa barupiswa ba le neelang mabapi le go tsenela thupiso ke gore ba batla go 'ithuta melao' (u guda milayo). Go itse milayo go abela mosadi kitso e e kgethegileng e e mo kgontshang go nna le seabe mo dikopanong le medirong ya basadi.
Translated by Nchema Rapoo


text:
Butterflyfish
Leina
Butterflyfish
Leina la Bonetetshi
Chaetodontidae
Bogolo
Go fitlha go 25 cm
Tshupo
Sebopego sa lee, e pinelegile mo matlhakoreng. Lofuka lwa dorsal lo lo tswelelang. Mogatlana o kgolokwe kgotsa o mokhutshwane. Molongwana o kobegela ka fa gare mme o atoloswa ke meno a mannye a o kareng ke boratšhe. Tebego ya mebala e e kgatlhisang. Tse dingwe di na le methalo le mela. Tse di ntsi di na le mothalo o o fifetseng go kgabaganya leitlho.
Kitso-kakaretso
Lolapa lwa Chaetodontidae lo na le ditlhopha di le 10 le mefuta ele 114. E tlwaelegile thata ebile e itshupile kwa bontshing jwa matlapan a ka fa tlase ga lewatle a coral. E ja motshegare. E bolola sekgala se se telele gotswa kwa legaeng la yona go batlana le dijo. Nako dingwe e nna le mmala o o timpetseng wa bosigo. Tse dingwe di ipopa setlhopha, fela bontsi bo tsamaya ka dipara. Di beela mae mo lewatleng.
Phepo
E iphepa ka coral polyps, ditlhokamokwatla tse di nnye, mae a tlhapi le bolêlê. Tse dingwe ke baitseanape kgotsa di iphepa fela ka plankton. Tse dingwe tse di santseng di le potlana di dira jaaka ‘baphepafatsi’ ba ditlhapi tse dingwe, ka go kokola bomotlhampepe.
Phasalalo
Di fitlhelwa mo mawatleng a lefatshe a dithemphoritšhara tse di magareng le a kwa kgaolong ya tropic.
Mefuta e e Tlwalegileng
Golden butterflyfish - Chaetodon semilarvatus
Raccoon butterflyfish - Chaetodon fasciatus
Coachman - Heniochus acuminatus


text: 7 Jehofa o ne a bua le nna gape a re:2 “Mme wena morwa motho, seno ke se Morena Molaodimogolo Jehofa a se bolelelang lefatshe la Iseraele: ‘Bokhutlo! Bokhutlo bo tlile mo dikhutlong tse nnê tsa lefatshe leno.3 Jaanong bokhutlo bo gorogile mo go wena, mme ke tla goromeletsa bogale jwa me mo go wena, e bile ke tla go atlhola go ya ka tsela e o itshwarang ka yone ke bo ke go otlhaela ditiro tsotlhe tsa gago tse di makgapha.4 Ga nkitla ke go utlwela botlhoko; e bile ga nkitla ke go tlhomogela pelo,+ ka gonne ke tla go tlisetsa diphelelo tsa ditsela tsa gago, e bile o tla lebana le ditlamorago tsa ditiro tsa gago tse di makgapha.+ Mme lo tla tshwanelwa ke go itse gore ke nna Jehofa.’+5 “Seno ke se Morena Molaodimogolo Jehofa a se buang: ‘Masetlapelo, masetlapelo a a sa tshwaneng le ape a etla.+6 Bokhutlo bo etla; bokhutlo bo tla tla; bo tla go tlela.* Bo etla.7 Jaanong nako ya gago* e gorogile, wena yo o nnang mo lefatsheng. Nako e gorogile, letsatsi le gaufi.+ Go na le modumo wa tlhakatlhakano, mme e seng modumo wa boitumelo kwa dithabeng.8 “‘Mo bogautshwaneng ke tla tshololela tšhakgalo ya me mo go wena,+ e bile ke tla goromeletsa bogale jwa me jotlhe mo go wena,+ mme ke tla go atlhola go ya ka tsela e o itshwarang ka yone ke bo ke go otlhaela ditiro tsotlhe tsa gago tse di makgapha.9 Ga nkitla ke go utlwela botlhoko; e bile ga nkitla ke go tlhomogela pelo.+ Ke tla go tlisetsa diphelelo tsa ditsela tsa gago, e bile o tla lebana le ditlamorago tsa ditiro tsa gago tse di makgapha. Mme lo tla tshwanelwa ke go itse gore nna, Jehofa, ke a lo itaya.+10 “‘Letsatsi le etla! Bona, le gaufi!+ Nako ya gago* e gorogile; thobane e ntshitse malômô* le boikgodiso bo tlhogile.11 Thubakanyo e godile ya fetoga thobane ya go otlhaela bosula.+ Bone kgotsa dikhumo tsa bone kgotsa boidiidi jwa bone kgotsa maemo a bone ga di kitla di falola.12 Nako e tla tla, letsatsi le tla goroga. A moreki a se ka a itumela, e bile a morekisi a se ka a hutsafala, ka gonne boidiidi jotlhe jwa bone bo galefetswe.*+13 Gonne morekisi ga a kitla a boela kwa go se a neng a se rekisitse, tota le fa a ka tlogelwa a tshela, ka gonne ponatshegelo eno e tla diragalela batho ba le bantsintsi. Ga go na ope yo o tla boang, e bile ga go na ope yo o tla bolokang botshelo jwa gagwe ka ntlha ya molato ya gagwe.*14 “‘Ba leditse terompeta,+ e bile mongwe le mongwe o ipaakantse, mme ga go na ope yo o yang kwa tlhabanong, ka gonne ke galefetse batho bao ba bantsintsi.+15 Tšhaka e kwa ntle,+ mme bolwetse jwa leroborobo le leuba di mo teng. Ope fela yo o kwa tshimong, o tla bolawa ka tšhaka, mme ba ba mo motseng ba tla bolawa ke leuba le bolwetse jwa leroborobo.+16 Bafalodi ba bone ba ba tla kgonang go tshaba ba tla ya kwa dithabeng, mme jaaka maeba a mekgatšha, mongwe le mongwe wa bone o tla hutsafalela molato wa gagwe.+17 Diatla tsa bone tsotlhe di tla repa, e bile mangole a bone otlhe a tla rotha metsi.*+18 Ba apere letsela la kgetsi,+ e bile ba roroma fela thata.* Mongwe le mongwe o tla tlhabiwa ke ditlhong e bile ditlhogo tsotlhe di tla nna lefatla.*+19 “‘Ba tla latlhela selefera ya bone mo mebileng, e bile ba tla tlhoa gauta ya bone. Selefera ya bone kgotsa gauta ya bone ga di kitla di kgona go ba boloka mo letsatsing la tšhakgalo ya ga Jehofa.+ Ga ba kitla ba kgotsofala, e bile ga ba kitla ba kgona go tlatsa dimpa tsa bone, ka gonne di* fetogile selo se se kgopang se se dirang gore ba leofe.20 Ba ipelafatsa ka mekgabisa ya bone e mentle, mme ba dirile ditshwantsho tsa bone tse di makgapha ka yone,* e leng medingwana ya bone e e ferosang sebete.+ Ke gone ka moo ke tla dirang gore di* fetoge sengwe se ba se tlhoileng.21 Ke tla di* tsenya mo seatleng sa batswakwa gore ba di gape le mo seatleng sa badirabosula ba ba mo lefatsheng gore ba di tseye ka dikgoka, mme ba tla dira gore di se ka tsa tlhola di nna boitshepo.22 “‘Ke tla ba tlogela,+ mme ba tla dira gore lefelo la me le le fitlhegileng* le se ka la tlhola le nna boitshepo, e bile dinokwane di tla tsena mo go lone di bo di dira gore le se ka la tlhola le nna boitshepo.+23 “‘Dira keetane,*+ ka gonne lefatshe leno le tletse madi a batho ba ba sa direlwang tshiamiso+ e bile motse o tletse thubakanyo.+24 Ke tla tlisa batho ba setšhaba se se bosula go gaisa ditšhaba tse dingwe,+ mme ba tla gapa matlo a bone,+ e bile ke tla fedisa boikgogomoso jwa batho ba ba nonofileng, le mafelo a bone a a boitshepo a tla dirwa gore a se ka a tlhola a nna boitshepo.+25 Fa ba le mo mathateng a magolo, ba tla batla kagiso, mme e tla bo e seyo.+26 Ba tla welwa ke masetlapelo ka go latelana, e bile go tla nna le pego morago ga e nngwe, mme batho ba tla batla ponatshegelo mo moporofeting,+ le fa go ntse jalo, molao* o tla nyelela mo moperesiting le kgakololo e tla nyelela mo bagolwaneng.+27 Kgosi e tla hutsafala,+ e bile kgosana e tla tshwenyega thata,* mme diatla tsa batho ba lefatshe leo di tla roroma ka ntlha ya letshogo. Ke tla dirisana le bone go ya ka tsela e ba itshwarang ka yone, e bile ke tla ba atlhola jaaka ba atlhotse. Mme ba tla tshwanelwa ke go itse gore ke nna Jehofa.’”+


text:
SETLHOGO SE SE ITHUTIWANG 44
Dira ka Natla Gore o Nne le Ditsala Pele Bokhutlo bo Tla
“Molekane wa boammaaruri o lorato ka dinako tsotlhe.”—DIA. 17:17.
PINA 101 Go Dirisana Mmogo ka Kutlwano
SE RE TLA TLOTLANG KA SONE *
1-2. Go ya ka 1 Petere 4:7 le 8, ke eng se se tla re thusang go itshokela mathata?
FA METLHA ya bofelo e ntse e ya kwa bokhutlong re ka nna ra lebana le mathata a a boima. (2 Tim. 3:1) Ka sekai, morago ga ditlhopho kwa nageng nngwe kwa Afrika, go ile ga tsoga dintwa. Go ne ga feta dikgwedi di le thataro bakaulengwe le bokgaitsadi ba sa kgone go dira sepe ka ntlhaya dintwa tseo. Ke eng se se ba thusitseng go itshoka? Bangwe ba ile ba siela kwa magaeng a bakaulengwe le bokgaitsadi ba ba nnang kwa mafelong a mangwe. Mokaulengwe mongwe a re: “Ka nako eo ke ile ka lemoga gore go botlhokwa go nna le ditsala. Re ne re kgothatsana.”
2 Ka nako ya “pitlagano e kgolo,” go nna le ditsala go tla re thusa. (Tshen. 7:14) Ka jalo go botlhokwa gore re nne le ditsala gone jaanong. (Bala 1 Petere 4:7, 8.) Re ka ithuta go le gontsi mo go Jeremia. Ditsala tsa gagwe di ile tsa mo thusa go itshokela mathata fa Jerusalema e ne e tloga e senngwa. * Re ka mo etsa jang?
ITHUTE MO GO SE SE DIRAGALETSENG JEREMIA
3. (a) Ke eng se se neng se ka dira gore Jeremia e nne motshelanosi? (b) Jeremia o ne a tlhola a bolelela Baruke eng, mme go ile ga felela jang?
3 Go ne ga feta dingwaga di feta 40 Jeremia a nna le batho ba ba sa ikobeleng Jehofa. Bangwe ba bone e ka tswa e ne e le baagisani le ba masika ba ba neng ba nna kwa Anathothe. (Jer. 11:21; 12:6) Le fa gone a ne a tshela le batho ba ba ntseng jalo, e ne e se motshelanosi. O ne a tlhola a bolelela Baruke gore o ikutlwa jang. Mme le rona re a itse gore o ne a ikutlwa jang ka gonne tsela e a neng a ikutlwa ka yone e kwadilwe mo Baebeleng. (Jer. 8:21; 9:1; 20:14-18; 45:1) Ga go pelaelo gore fa Baruke a ntse a kwala dilo tsotlhe tse di neng tsa diragalela Jeremia, ene le Jeremia e ne ya nna ditsala tse di ntshanang se inong.—Jer. 20:1, 2; 26:7-11.
4. Jehofa o ile a naya Jeremia tiro efe, mme tiro eo e ile ya thusa jang Jeremia le Baruke gore ba atamalane le go feta?
4 Jeremia o ile a fetsa dingwaga di le dintsi a bolelela Baiseraele gore Jerusalema e tlile go senngwa. (Jer. 25:3) Jehofa o ne a batla gore batho ba tlogele go dira dilo tse di bosula, ka jalo o ile a laela Jeremia gore a ba tsibose gape ka go ba kwalela ditlhagiso tseo. (Jer. 36:1-4) E re ka Baruke e ne e le mokwaledi wa ga Jeremia, ba ile ba bereka mmogo mo tirong eno e ba neng ba e neilwe ke Jehofa, e e ka tswang e tsere dikgwedi di le dintsinyana. Fa ba ntse ba bereka mmogo, ga go pelaelo gore ba ile ba tlotla ka dilo tse di ileng tsa nonotsha tumelo ya bone.
5. Baruke o ile a dirang go bontsha gore ke tsala e e molemo?
5 Fa ba fetsa go kwala ditlhagiso tse di tswang kwa go Jehofa, Baruke ke ene a ileng a ya go di bolelela batho ka gonne Jeremia o ne a tshwerwe. (Jer. 36:5, 6) Baruke ga a ka a tshaba go ba bolelela molaetsa oo le fa go dira jalo go ne go le kotsi. Jeremia o tshwanetse a bo a ne a itumetse tota fa Baruke a ne a ya kwa tempeleng a ya go bolelela batho molaetsa o o neng o tswa kwa go Jehofa. (Jer. 36:8-10) Fa dikgosana tsa Juda di utlwa gore Baruke o ntse a balela batho molaetsa o o tswang kwa go Jehofa, ba ile ba mo laela gore le bone a ba balele. (Jer. 36:14, 15) Go tswa foo ba ile ba ya go bolelela kgosi Jehoiakime molaetsa oo o o tswang kwa go Jehofa. Gape ba ile ba raya Baruke ba re: “Tsamaya, o iphitlhe, wena le Jeremia, gore ope a se ka a itse gore lo kae.” (Jer. 36:16-19) Kgakololo eo e ile ya thusa Jeremia le Baruke fela thata.
6. Jeremia le Baruke ba ile ba dira eng fa kgosi e ne e laela gore ba tshwarwe?
6 Fa Kgosi Jehoiakime a ne a balelwa dilo tse Jeremia a neng a di kwadile, o ile a galefa tota. O ne a fisa momeno o molaetsa oo o neng o kwadilwe mo go one a bo a laela gore Baruke le Jeremia ba tshwarwe. Mme gone, Jeremia e ne e se legatlapa. O ne a naya Baruke momeno o mongwe a bo a mo kopa gore a boe a kwale molaetsa wa ga Jehofa gape. Baebele ya re Baruke o ne a kwala “mafoko otlhe a buka e Jehoiakime kgosi ya Juda a e fisitseng mo molelong.”—Jer. 36:26-28, 32.
7. Go ka tswa go ile ga diregang fa Jeremia le Baruke ba ne ba bereka mmogo?
7 Fa batho ba lebana le mathata ba bo ba thusana go a itshokela, go le ga ntsi botsala jwa bone bo a tia. Gongwe seo ke se se ileng sa direga fa Kgosi Jehoiakime a ne a fisa momeno o Baruke le Jeremia ba neng ba o kwadile. Fa ba ntse ba bereka mmogo ba kwala momeno o mongwe, ba ile ba itsane botoka mme ba ile ba atamalana le go feta. Re ka ithuta eng mo go bone?
BOLELELA DITSALA TSA GAGO GORE O IKUTLWA JANG
8. Ke eng se se ka dirang gore o se ka wa nna le ditsala mme ke eng fa go le botlhokwa gore o nne le ditsala?
8 O ka tswa o tshaba go bolelela batho gore o ikutlwa jang ka gonne mongwe a ile a go utlwisa botlhoko morago ga go mmolelela tsela e o ikutlwang ka yone. (Dia. 18:19, 24) Kgotsa o ka tswa o akanya gore ga o kgone go nna le ditsala. Mme gone, ga re a tshwanela go akanya jalo. Fa re batla gore bakaulengwe le bokgaitsadi ba rona ba re thuse ka nako ya mathata, re tshwanetse go ba bontsha gore re a ba tshepa gone jaanong ka go ba bolelela gore re ikutlwa jang.—1 Pet. 1:22.
9. (a) Jesu o ile a bontsha jang gore o tshepa ditsala tsa gagwe? (b) Go bolelela ba bangwe gore o ikutlwa jang go ka go thusa jang gore o nne le ditsala? Naya sekai.
9 Jesu o ne a bontsha gore o tshepa ditsala tsa gagwe ka gonne o ne a ba bolelela sengwe le sengwe. (Joh. 15:15) Re ka mo etsa jang? Ka go bolelela ditsala tsa rona sengwe le sengwe. Re tshwanetse go ba bolelela dilo tse di re itumedisang, tse di re utlwisang botlhoko le tse di re tshwenyang. Fa mongwe a go bolelela gore o ikutlwa jang, mo reetse, ka gonne o ka nna wa fitlhela e le gore lo ikutlwa ka tsela e e tshwanang kgotsa lo eletsa go dira dilo tse di tshwanang. Akanya ka kgaitsadi mongwe yo o bidiwang Cindy. Le fa a na le dingwaga di le 29, o ile a tsalana le kgaitsadi mongwe wa mmulatsela yo o bidiwang Marie-Louise yo o nang le dingwaga di le 67. Cindy a re: “Ke rata go tlotla le ditsala tsa me ka dikgang tse di botlhokwa ka gonne seno se nthusa gore ke ba itse botoka.” Fa o bolelela ditsala tsa gago gore o ikutlwa jang e bile o ba reetsa fa le bone ba go bolelela gore ba ikutlwa jang, lo tla atamalana thata. Fela jaaka Cindy, fa o bulela ditsala tsa gago mafatlha, lo tla ratana.—Dia. 27:9.
BEREKA LE BONE
10. Go ya ka Diane 27:17, ke eng se se ka nnang sa direga fa re bereka le bakaulengwe le bokgaitsadi ba rona?
10 Fela jaaka go ile ga direga ka Jeremia le Baruke, fa re bereka le bakaulengwe le bokgaitsadi ba rona, re ithuta go le gontsi mo go bone e bile re atamalana thata le bone. (Bala Diane 27:17.) Ka sekai, a re re o bereka le tsala ya gago mo tshimong, o bo o utlwa a tlhalosetsa batho lebaka la go bo a dumela se a se dumelang kgotsa a bua a tlhatswegile pelo ka dilo tse Jehofa a tlileng go re direla tsone. O ne o tla ikutlwa jang? Ga go pelaelo gore o tla mo rata le go feta.
11-12. Go bereka le ditsala tsa rona mo bodireding go ka re thusa jang? Naya sekai.
11 Gantsi fa batho ba bereka mmogo mo bodireding, ba a atamalana. Ka sekai, kgaitsadi mongwe yo o nang le dingwaga di le 23 yo o bidiwang Adeline o ne a kopa tsala ya gagwe e e bidiwang Candice go tsamaya le ene mo bodireding. A re: “Re ne re batla go dira sengwe se se neng se tla re thusa go tswelela re direla Jehofa ka natla.” Go bereka mmogo go ile ga ba thusa jang? Adeline a re: “Letsatsi le letsatsi fa re tswa tshimong, re ne re tlotla ka ditiragalo tsa letsatsi e bile re tlotla ka tsela e Jehofa a re thusitseng ka yone mo letsatsing leo. Re ne re rata go tlotla, mme seo se ile sa re thusa gore re itsane botoka.”
12 Bokgaitsadi bangwe ba kwa Fora e bong Laïla le Marianne ba ile ba fetsa dibeke di le tlhano ba rera kwa toropong nngwe e e nang le batho ba le bantsi kwa Central African Republic. Laïla a re: “Le fa nna le Marianne re ne re tlhola re kopana le mathata, re ne re buisana sentle, ka jalo re ile ra atamalana thata. Fa ke lemoga gore o kgona go tshela mo maemong mangwe le mangwe, o rata bodiredi e bile o rata batho, ke ne ka mo rata le go feta.” Ga o tlhoke go fudugela kwa nageng e nngwe gore o itumelele go bereka le ba bangwe mo bodireding. Nako le nako fa o bereka le mokaulengwe kgotsa kgaitsadi mongwe mo bodireding, o bulegelwa ke tshono ya go mo itse botoka.
AKANYA KA DILO TSE DINTLE TSE BA DI DIRANG E BILE O SE KA WA BOLOKA SEKGOPI
13. Go ka nna ga diregang fa re bereka le ditsala tsa rona?
13 Ka dinako tse dingwe fa re bereka le ditsala tsa rona, ga re lemoge fela dilo tse di ntle tse ba di dirang, gape re bona le makoa a bone. Fa seo se direga, ke eng se se ka re thusang? Akanya gape ka Jeremia. Ke eng se se mo thusitseng go bona dilo tse di ntle tse ditsala tsa gagwe di neng di di dira le go tlhokomologa makoa a bone?
14. Jeremia o ile a ithuta eng ka Jehofa, mme seo se ile sa mo thusa jang?
14 Jeremia ke ene a kwadileng buka ya Baebele ya Jeremia. Gape a ka tswa a kwadile le Dikgosi wa Ntlha le Dikgosi wa Bobedi. Fa a ntse a kwala dibuka tseo, o ile a lemoga gore Jehofa o kgona go itshwarela batho fa ba dirile diphoso. Ka sekai, fa Kgosi Ahabe a sena go ikwatlhaela maleo a gagwe, Jehofa o ne a mo itshwarela. Gape Jehofa ga a ka a fedisa ba lelapa la ga Ahabe ka nako ya fa a sa ntse a tshela. (1 Dikg. 21:27-29) Gape Jeremia o ne a itse gore Kgosi Manase o ne a le bosula go feta Kgosi Ahabe. Le fa go ntse jalo, le ene Jehofa o ile a mo itshwarela fa a ne a ikwatlhaya. (2 Dikg. 21:16, 17; 2 Ditir. 33:10-13) Dipego tseno di ile tsa thusa Jeremia fa a ne a dirisana le ditsala tsa gagwe. Di ile tsa mo thusa gore a nne pelotelele le gore a nne kutlwelobotlhoko.—Pes. 103:8, 9.
15. Jeremia o ile a etsa Jehofa jang fa Baruke a ne a simolola go iteega tsebe?
15 Akanya ka tsela e Jeremia a ileng a thusa Baruke ka yone fa Baruke a ne a simolola go iteega tsebe. Jeremia ga a ka a tlhoboga tsala ya gagwe, go na le moo, o ne a mmolelela molaetsa wa tlhagiso o o tswang kwa go Jehofa. (Jer. 45:1-5) Pego eno e re ruta eng?
16. Go ya ka Diane 17:9, re tshwanetse go dira eng gore re tswelele re na le ditsala?
16 Ga re a tshwanela go lebelela gore bakaulengwe le bokgaitsadi ba rona ba se ka ba dira diphoso. Ka jalo, fa re setse re na le ditsala, re tshwanetse go leka ka natla gore botsala jwa rona bo se ka jwa fela. Fa ditsala tsa rona di dira diphoso, re ka nna ra tshwanelwa ke go ba gakolola re dirisa Baebele. (Pes. 141:5) Mme fa ba re utlwisitse botlhoko, re tshwanetse go ba itshwarela. Fa re setse re ba itshwaretse, ga re a tshwanela go boa re bua ka kgang eo gape. (Bala Diane 17:9.) Go botlhokwa tota gore re akanye ka dilo tse bakaulengwe le bokgaitsadi ba di dirang sentle go na le go nnela go akanya ka dilo tse ba sa di direng sentle. Fa re dira jalo, re tla atamalana le bone mme seno se botlhokwa thata ka gonne ka nako ya pitlagano e e kgolo, re tlile go tlhoka ditsala.
BA RATE GO TSWA PELONG
17. Jeremia o ile a bontsha jang gore ke tsala ya mmatota fa go ne go le thata?
17 Moporofeti Jeremia o ile a dira dilo dingwe tse di neng di bontsha gore ke tsala ya mmatota ka dinako tsa mathata. Ka sekai, nako nngwe Jeremia o ile a latlhelwa mo khuting e e tletseng seretse mme Ebede-meleke o ne a ya go mo ntsha. Moragonyana, Ebede-meleke o ne a tshaba gore dikgosana tsa Juda di tlile go mmolaya ka ntlha ya se a se dirileng. Fa Jeremia a utlwa ka kgang eno, ga a ka a dula fela a sa dire sepe, gongwe a ipolelela gore Ebede-meleke o tla kgona go itshoka. Le fa gone a ne a tshwerwe, o ile a kgothatsa Ebede-meleke ka go mmolelela molaetsa wa kgomotso o o neng o tswa kwa go Jehofa.—Jer. 38:7-13; 39:15-18.
18. Go ya ka Diane 17:17, re tshwanetse go dira eng fa tsala ya rona e na le mathata?
18 Gompieno bakaulengwe le bokgaitsadi ba rona ba kopana le mathata a le mantsi. Ka sekai, ba le ba ntsi ba a boga ka ntlha ya dintwa kgotsa masetlapelo a tlholego. Fa ba tlhagelwa ke mathata ano, bangwe ba rona ba ka kgona go ba amogela mo magaeng a bone. Ba bangwe ba ka kgona go ba thusa ka moneelo. Mme rotlhe re tshwanetse go kopa Jehofa gore a ba thuse. Fa re lemoga gore mokaulengwe kgotsa kgaitsadi mongwe o kgobegile marapo, re ka tswa re sa itse gore re mo reye re reng kgotsa re direng. Mme gone, re tshwanetse go mo thusa. Ka sekai, re ka nna ra mo etela, ra mo reetsa fa a re bolelela gore o ikutlwa jang re bo re mmalela lekwalo lengwe le le gomotsang mo Baebeleng. (Isa. 50:4) Selo sa botlhokwa ke gore re nne teng fa ditsala tsa rona di re tlhoka.—Bala Diane 17:17.
19. Go nna le ditsala gone jaanong go tla re thusa jang mo nakong e e tlang?
19 Re tshwanetse go leka ka natla go nna le ditsala gone jaanong. Ka ntlha yang? Ka gonne batho ba ba sa re rateng, ba tlile go leka go re kgaoganya. Ba tla leka go dira gore re se ka ra tlhola re tshepana e bile re se ka ra thusana. Mme maano a bone a tla itaya se fololetse ka gonne re ratana go tswa pelong. Ga go na sepe se ba ka se dirang se se tla dirang gore re kgaogane. Tota e bile, re tla tswelela re le ditsala go ya go ile.
PINA 24 Tlang mo Thabeng ya ga Jehofa
^ ser. 5 E re ka bokhutlo bo ntse bo atamela, re tshwanetse go dira ka natla gore re nne le ditsala mo phuthegong. Mo setlhogong seno re tla bona gore re ka ithuta eng mo go se se diragaletseng Jeremia. Gape re tla bona gore go nna le ditsala go tla re thusa jang fa re lebana le mathata.
^ ser. 2 Ditiragalo tse di mo bukeng ya Jeremia ga di a kwalwa go ya ka tatelano.
^ ser. 57 TLHALOSO YA SETSWANTSHO: Setshwantsho seno se re bontsha se se ka nnang sa direga ka nako ya “pitlagano e kgolo.” Bakaulengwe le bokgaitsadi ba mo ntlong ya mokaulengwe mongwe mme ba a kgothatsana ka nako eo e e thata. Ditshwantsho tseno di bontsha gore bakaulengwe le bokgaitsadi bano e ne e ntse e le ditsala pele pitlagano e kgolo e simolola.


text:
Motsana wa Molapowabojang
Template:Unreferenced Template:Infobox district
Tshimologo[paakanyo | edit source]
Molapowabojang ke motsana yo o mo borwa jwa kgaolo ya Botswana, yo o gaufi le toropo ya Lobatse gape le motse wa Kanye, e ka nna dikhilomethara tse di lesome le botlhano mo bokone-bophirima jwa Lobatse. O nale dipalo tsa batho ba le 7500( go ya ka dipalo tsa ba ofisi ya palo batha ya ngwaga wa 2001). Motsana o o ka fa tlase ga khansele ya diterelo tsa kgaolo ya borwa e diofisi tsa yone di leng kwa Kanye.
Ditso[paakanyo | edit source]
Motsana wa Molapowabojang o ne o ipelela dingwaga tse di makgolo, o sale o go simolotswe go thibelela teng ka ngwaga wa 1914. Motsana o 'nale dingwao tse di farolaganyengl' o nale batho ba ba tswang mo lefatsheng ka bophara la Botswana mme o nale batho ba bontsi go tsweng mo kgaolong ya borwa /Kgaolo ya Ngwaketse. Go dumelwa gore morafe wa Matabele o kile wa thibelela mo lefelong le mme wa le dirisa jaaka ngonti ka nako ya dintlwa tsa mmuso wa ga Mzilikazi.Se se supiwa ke dikgato tse di bonalang ma matlapeng dithaba tsa Motsenekatse le leina Motsenekatse le adimilwe go tsweng leina "Mzilikazi".
Popego ya lefatshe[paakanyo | edit source]
Molapowabojang io agetswe fa lotshitshing la noka ,ka jalo leina Molapowabojang le raya "ditlhatshana tsa noka". Noka e e elele motse otlhe mme gape go dumelwa gore e kile ya bo e fa batho metsi a a phepa pele fa ba simolola go nwa metsi a a phepa. Go nale dithaba tse di mmalwa mo motsaneng , Motsenekatse e e leng tona ,thaba ya Chichi , Ntomalome le tse dingwe dithaba tse di nnyenyane.
Thuto[paakanyo | edit source]
Molapowabojang o nale dikolo tse pedi tse di potana, se setona eleng Molapowabojang le Pitsonyane e bo e nna se se agilweng mo bosheng, dingwaga di ka nna lesome le bone. Godimo ga dikolo tse di potlana , go nale sekolo sa dithuto tse dikgolwane se se bidiwang , Chichi Hill, se se reeletsweng go tsweng mo thabeng e e bapileng le sone. Chichi Hill CJSSse amogela bana botlhe ba ba tlang ba tswa mo dikolong tsa Molapowabojang gape le metsana e e mabapi jaaka Kgomokasitwa, Maisane, le emengwe.
Go reka mo mabentleleng le katlametlo[paakanyo | edit source]
Bashanka Enterprises ke nngwe ya mabentlele a magologolo mo Molapowabojang, e le bo le latelelwa ke a Moonyana, Ga Bushi, Square Deal gape le Value Stores "Choppies". Go nale katlametlo e ntsi bosigo e e akaretsang mafelo a go rekisiwang bojalwa,lefelo la itloso bodutu, Molapowabojang RecPark le le amogelang diopedi ka go farologana le tsone diopedi tsa kwa Aferika Borwa tota. Lefelo la itloso bodutu ke lengwe la mafelo a a itsegeng mo Botswana mo baetising ba masigo,bogolo jang banana.
Ditlhabololo[paakanyo | edit source]
Banni ba Molapowabojang ba ntse ba lwantshana le kgokelelo ya metsi mo metseng, ba ne ba kgona go nna malatsi ba sena metsi ka gore ba ne ba tlisetswa metsi ka ditanka tse dineng di tlhoka go tladiwa ka metsi pele. Gompieno Molapowabojang metsi a golagantswe le kakana ya e e yang Lobatse go tlisa metsi ka nako tsotlhe. Go nale diofisi tsa baitsanape ba ba sekasekang lefatshe (GS) go lebagana le Bashanka Enterprises,ba nale diofisi tse ditona kwa Lobatse. Go nale lefelo le le amogelang baeng bogolo jang bajanala ba ba tlang ba tswa kwa ntle ga motse ba fetla.
Molato ga o ke o bola[paakanyo | edit source]
Rre wa dingwaga tse di masome a mararo le motso wa motse wa Molapowabojang yo o lebisitsweng molato wa go thubaka koloi ya puso fa a ne a gana go tshwarwa kwa dipolaseng tsa Musi ka kgwedi ya Mopitlo ngogola, o tlaa ya go sekisiwa kwa ga mmakaseterata yo mogolwane wa Kanye, Mme Janet Phosa mo bogaufing.Go solofelwa fa rre yoo, Mogami Dijo, a tlaa ntsha boiphemelo kgatlhanong le melato e mebedi ya go gana go tshwarwa le go senya dithoto tsa puso go tsweledisa tsheko e e emisitsweng ka Sedimonthole ngogola. Go begwa fa rre Dijo a ne a fitlhelwa ka kgetse e na le dithoto dingwe ngogola ka kgwedi ya Mopitlo kwa dipolaseng tsa Musi.O ne a phuruputshwa ke lepodise fa le belaela gore o tshotse dingwe tse di utswilweng mme a tsena ka lenga la seloko. O ne a tshwarwa morago ga sebaka mme a thuba koloi ya puso ka hamole. Go begwa fa mmakasetarata a kopile gore mapodise a thuse rre Dijo go mmatlisa mosupi wa gagwe, wa letso la seZimbabwe.
Rre Dijo o ikemetse ka nosi mo tshekong eo mme o ne a tshwarisitse ba sepodise bothata ka gore o ne a batla gore Motshwarateu Kgosimotho wa Phitshane Molopo, a ntshe dinepe tsa koloi e go tweng o e sentse ka nako ya fa a dira molato.Maitsetsepelo a ga rre Dijo ke gore koloi eo e ne e sa senyega jaaka e lebega mo nakong ya gompieno mme a dumela gore mapodise ba e sentse. Ba sepodise ba bega gore ga go na dinepe dipe tse di tserweng mme rre Dijo o ne a kgopisega thata, a supa gore o bone lepodise le tsaya dinepe, ka jalo go na le bosupi jo bo fitlhwang.Mmakasetarata o ne a leka gore go tlogelwe kgang ya dinepe mme Dijo a le supa le le fa.
Go sego letsogo le le neelang[paakanyo | edit source]
Baithuti ba yunibesithi ya Botswana ba abetse bana ba ba tlhokileng lesego dijo tsa madi a a ka tshwarang P2 000 le diaparo kwa Molapowabojang ka bofelo jwa beke.Bana bao ba akaretsa masiela, ba ba se nang tlhokomelo kwa magaeng ga mmogo le ba ba tshelang le mogare wa HIV le bolwetse jwa AIDS.Baithuti bao, ba ba dirang dithuto tse di farologaneng, ba kaile fa ba ntshitse dimpho tseo ka lerato le le mo botennyeng jwa dipelo tsa bone.Ba re ba tsere tshwetso ya go ntsha thuso eo morago ga go bona ka fa Mme Shirley Madikwe, yo o ithaopetseng go tlhokomela bana bao kwa Gamodubu a tshwereng bothata ka teng.Dr Lucky Odirile, mogolwane kwa sekoleng seo a lebagane le tsa khiro, a re o ne a lekodisa baithuti bao ka mogopolo wa go thusa Mme Madikwe, mme ba se ka ba ipona tsapa.
Dr Odirile o tlhalositse fa ene le ba lelwapa la gagwe ba ne ba simolola go neela bana bao dijo tsa P5 000. ka ngwaga wa 2009, mme ba itlamile go dira jalo ngwaga le ngwaga.A re baithuti bao ba ne ba ipaya mo seemong se Mme Madikwe a leng mo go sone, mme ba nna moono mongwe ba bo ba dumalana gore mongwe le mongwe wa bone a ntshe P100. go kokoanya madi ao. Baithuti bao ba ne gape ba neela mme yoo P1 000.Mongwe wa baithuti, One Siako, o tlhalositse fa e le la ntlha ba abela bana bao dimpho, a re maikaelelo ke go thusa bana bao ngwaga le ngwaga.A re keletso ya bone ke go bona bana bao ba tshela sentle ba na le seriti se se ba tshwanetseng jaaka e le dibopiwa tsa Modimo.E rile a amogela dimpho tseo, Mme Madikwe a leboga baithuti bao, a re se ba se dirileng ke tiro e ntle e e tshwanetseng ya nna sekao mo bananeng ba bangwe ba lefatshe leno. O bile a leboga dikompone ka go farologana go bo di supile mowa wa lerato le kutlwelobotlhoko ka go thusa bana bao ka dithuso tse di farologaneng.
Dikgoge tsa kwa ntle[paakanyo | edit source]
O ka tsibogela[paakanyo | edit source]
- Dikgaolo-potlana tsa Botswana
Dipadi tsa kwa ntle[paakanyo | edit source]
Template:Districts of Botswana


text:
91Mme lefifi ga le nke le nnela ruri, fa tlalelo e leng teng jaanong. Mo metlheng ya pele o dirile lefatshe la Sebulone le lefatshe la Nafetale le le nyatsegang, mme mo metlheng e e tlang o tla tlotla tsela e e yang kwa lewatleng le boseja jwa Joretane le Galelea wa ditšhaba.
2Batho ba ba sepelang mo fifing
ba bonye lesedi le legolo;
ba ba agileng
mo lefatsheng la moriti wa loso,
lesedi le ba phatsimetse.
Luka 1:79
Baef. 5:14
3Ò ntsifaditse meduduetso,
ò godisitse boitumelo;
ba thabile fa pele ga gago
jaaka go itumelelwa thobo;
ba duduetsa
jaaka fa go abelanwa thopo.
4Gonne ò robile joko
e e neng e ba imela,
le thupa e e neng e otla
magetla a bone
le thobane ya mopatiki wa bone
jaaka mo letsatsing la Midiane.
5Gonne ditlhako tsotlhe tsa
batlhabani tse ba tsamayang
ka tsona di tlhodia,
le dikobo tse di bidikantsweng
mo mading di tla fisiwa,
di jewa ke molelo.
6Gonne ngwana re mo tsaletswe,
morwa re mo neilwe,
mme puso e tla nna
mo legetleng la gagwe,
mme o tla bidiwa
“Mogakolodi yo o gakgamatsang,
Modimo o o thata,
Rara yo o sa khutleng,
Kgosi ya kagiso;”
10:21
11:2
22:22
Jer. 23:6
Miga 5:1
Luka 2:7-11
Joh. 4:10
7gore a godise puso,
mme kagiso e se ka ya fela
mo sedulong sa bogosi
sa ga Dafita
le mo bogosing jwa gagwe,
gore a bo tlhomamise
le go bo tshegetsa ka tshiamo
le ka tshiamiso go tloga jaanong
go ya bosakhutleng.
Tlhoafalo ya Morena wa
masomosomo e tla dirafatsa jalo.
2 Sam. 7:12,13
2 Dikg. 19:13
Pes. 72:3,4
Luka 1:32
8Morena o rometse lefoko kwa go Jakobe, la fitlha mo go Iseraele, 9mme morafe otlhe o tla le itse, e bong Eferaime le baagi ba Samaria, ba ba buang ka pelafalo le ka boikgodiso jwa pelo ba re: 10“Diekana tse di besitsweng di wele, mme re tla ba re aga ka majwe a a betlilweng; megokare e remilwe, mme re tla tlhoma mesetere mo boemong jwa yona.”
11Mme Morena o tla nonotsha mephato ya ga Resine gore e ba fenye; o tla tlhotlheletsa baba ba bone. 12Basiria ba tla tswa kwa botlhabatsatsi, Bafelesita ba tswa kwa bophirimatsatsi, ba ja Iseraele ka magano a a atlhameng. Le fa go ntse jalo, bogale jwa gagwe ga bo a fela; letsogo la gagwe le sa ntse le otlologile.
9:16
10:4
13Mme morafe ga o sokologele kwa go yo o ba betsang; Morena wa masomosomo ga ba mmatle. 14Mme Morena o tla nyeletsa tlhogo le mogatla, kala ya mokolane le motlhatlha mo Iseraeleng ka letsatsi le le lengwe. 15Banna ba bagolo le batlotlegi ke bone tlhogo; baporofeti le baruti ba maaka ke bone mogatla. 16Bagogi ba morafe o, ba fetogile batimetsi; bagogwi ba ona ke ba ba latlhegang. 17Ke gona ka moo Morena a sa itumeleleng makau a bone, a sa utlwele masiela le batlholagadi ba bone botlhoko; gonne botlhe ke baikepi le basenyi fela. Melomo yotlhe e bua bosilo fela. Le fa go ntse jalo, bogale jwa gagwe ga bo a fela; letsogo la gagwe le sa ntse le otlologile.
18Gonne boikepo bo tuka jaaka molelo o o jang mesu le ditshetlho; bo tshuba dikhu, di be di tlhatloga e le dipinagare tsa musi. 19Bogale jwa Morena wa masomosomo bo tshubile molelo, morafe e kete o jewa ke molelo; ga go ope yo o rekegelang mongwe-ka-ene. 20Ba tla natha ntlheng ya le le jang, mme ba ntse ba bolawa ke tlala; ba ja ntlheng ya la molema, mme ba sa kgore. Mongwe le mongwe o tla ja nama ya letsogo la gagwe. 21Manase o tla ja Eferaime, Eferaime a ja Manase, mme ba babedi bao ba ja Juta mmogo. – Le fa go ntse jalo bogale jwa gagwe ga bo a fela; letsogo la gagwe le sa ntse le otlologile.